Filem Anime Tentang Serangαn Tentera Bergajah Ke Atas Kaabah

Aku baru saja selesai menonton filem anime hasil kerjasama Arab Saudi dan Jepun yang berjudul ‘The Journey: The Story of Miracles and Battles on the Ancient Arabian Penninsula’ (Jani Taiko Arabia Hantо de no Kiseki to Tatakae no Monogatari).

Pada awalnya aku sangkakan ia akan dilancarkan dalam bentuk anime bersiri, tapi ia adalah sebuah filem memandangkan jalan ceritanya adalah berdasarkan dari sejarah atau cerita rakyat Arab Saudi.

Tetapi, walaupun sepanjang perjalanan anime ini tidak menyebut walau sekali pun perkataan “Islam”, namun amat jelas yang kisahnya adalah berdasarkan dari surah al-Quran dan merupakan sebahagian dari sejarah Islam yang penting sebelum kelahiran baginda Nabi Muhammad S.A.W.

Filem ini dihasilkan atas usaha kerjasama bersama yang bermula pada November 2017 antara dua studio animasi iaitu Manga Productions di Arab Saudi dan Toei Animation di Jepun. Filem ini adalah karya anime kedua yang dibuat secara bersama oleh Manga dengan Toei selepas siri anime pertama iaitu Future’s Folktales.

Filem ini tertumpu di sekitar karakter protagonis utama yang memiliki sejarah silam yang hitam, beliau merupakan seorang tukang bernama Aws ibn Jubayr yang nekad mahu menyertai pe.rang untuk mempertahankan kota Mekah tanah air kelahirannya dari se.rangan tentera Abrahah.

Amat jelas anime ini diinspirasikan dari kisah sejarah yang dianggarkan berlaku kira-kira 1,500 tahun yang lalu, ia memaparkan peradaban kuno di Semenanjung Arab dan Timur Tengah lalu memfokuskan kepada kisah hidup Aws dan penduduk Mekah yang terpaksa mengangkat se.njata untuk mempertahankan diri dan kota Mekah dari dija.jah dan dijadikan hamba oleh seorang panglima dan raja yang za.lim.

Abrahah merupakan karakter antagonis utama yang telah bersumpah untuk menghan.curkan Kaabah dan kepercayaan agama yang dipegang penduduk Mekah. Berbekalkan kepercayaan yang kuat bahawa Tuhan akan membantu mereka, Aws dan tentera kecil Mekah memilih untuk menentang kuasa unggul Abrahah.

Anime ini turut menyelitkan sentuhan selingan dengan memasukkan penceritaan tentang beberapa lagi kisah para nabi yang terkenal dalam tradisi Islam dan Yahudi iaitu Nabi Nuh a.s., Nabi Musa a.s., dan Nabi Hud a.s. yang digambarkan dalam filem itu sebagai kisah yang perlu dijadikan tauladan dan pedoman sama ada ketika sedang susah mahu pun senang.

Apa yang hendak disampaikan melalui filem ini bagi aku amatlah ringkas. Walaupun tidak menyebut langsung kaitan filem ini dengan sejarah Islam (mungkin atas dasar sensitiviti tertentu, tapi ia masih menyebutnya sebagai sejarah Arab) tapi sangat terang lagi bersuluh, ia mahu memberitahu kita bahawa selogik mana pun dunia ini pada pemikiran kita, kita harus percaya bahawa Tuhan itu wujud dan Tuhan mampu munculkan keajaiban kepada hamba-Nya pada bila-bila masa yang kehendaki-Nya.

Walau bagaimanapun di pihak Arab Saudi, objektif utama mereka adalah untuk menyebarkan sejarah bangsa Arab ke seluruh dunia. Bagi aku inisiatif sebegini sebenarnya bagus juga, kerana di zaman serba canggih ini, sekurang-kurangnya dunia boleh disajikan dengan sejarah yang secara tidak langsung sebenarnya adalah sejarah Islam.

Aku tak pasti dari sosok tokoh manakah yang memberi ilham kepada penciptaan watak protagonis utama bernama Aws ibn Jubayr itu, mungkin ianya sekadar watak fiksyen, memandangkan sebahagian dari jalan cerita anime ini tidaklah dibuat dengan meniru bulat-bulat sejarah Islam, contohnya kema.tian Abrahah semasa dia menye.rang Mekah.

Apa yang berlaku sebenarnya tak ada sesiapa pun yang tahu namun berdasarkan tradisi Islam, Abrahah dinyatakan telah ma.ti selepas pertem.puran itu.

Baiklah, untuk membandingkan jalan cerita anime ini dengan sumber sejarah yang asli, aku akan lampirkan sedikit fakta-fakta tentang Tahun Gajah dan latar belakang Abrahah yang sebenar.

ʿAm ul-Fīl atau Tahun Gajah adalah nama era dalam sejarah Islam yang dianggarkan kira-kira bersamaan dengan tahun 570–571 Masehi. Bagi orang Islam, pada tahun inilah Nabi Muhammad S.A.W. dilahirkan.

Tahun tersebut mendapat namanya dari satu peristiwa penting yang berlaku di kota Mekah di mana Abrahah al-Ashram atau Abrahah, seorang raja dan panglima Habsyah yang beragama Kristian dari Yaman telah melancarkan ekspedisi ke kota Mekah untuk memus.nahkan Kaabah dengan membawa sejumlah angkatan tentera yang besar merangkumi gajah pe.rang.

Abrahah sebelum itu telah membina sebuah gereja yang besar di Sana’a yang dikenali sebagai Al-Qulais, ianya bertujuan untuk menghapuskan kepercayaan orang-orang Arab era jahiliah yang menganggap Kaabah sebagai ‘rumah Tuhan’.

Gereja Al-Qulais menjadi terkenal dan Abrahah cuba menarik para penziarah Kaabah untuk berpaling dari Kaabah dan mengunjungi gerejanya. Dikatakan, salah seorang pemuda dari suku Quraisy sangat marah dengan perkara ini bertindak pergi ke Sana’a lalu menuju ke gereja tersebut pada malam hari dan mencemarkannya.

Abrahah kemudian mengeluarkan perintah ekspedisi se.rangan dilancarkan terhadap kota Mekah, dengan dikepalai oleh seekor gajah (ada kemungkinan beberapa lagi gajah-gajah lain) dengan matlamat untuk meruntuhkan Kaabah. Beberapa lagi suku-suku gabungan Arab cuba menghalang kemaraan Abrahah, tetapi mereka dikalahkan.

Apabila tentera bergajah Abrahah semakin hampir dengan Mekah, Abrahah mengirim utusan untuk membawa ugutan kepada penduduk Mekah bahawa Abrahah tidak akan melakukan kekerasan sekiranya penduduk Mekah tak menghalang Abrahah dari memus.nahkan Kaabah.

Abdul Muthalib, datuk kepada baginda Rasulullah S.A.W. ketika itu sedang memimpin suku Quraisy, berkeras mahu mempertahankan Kaabah dengan mengatakan “aku akan pertahankan hak-hak milikku, dan Tuhan akan mempertahankan rumah-Nya iaitu Kaabah”, lalu Muthalib berundur ke luar kota bersama dengan penduduk Mekah yang lain.

Hari berikutnya, ketika Abrahah bersedia untuk menggempur kota Mekah, tiba-tiba muncul segerombolan besar burung-burung (burung Ababil menurut al-Quran) yang membawa batu-batu kecil yang panas berapi (diriwayatkan batu-batu itu dikenali sebagai ‘sijjil’ berasal dari nera.ka jahan.am) dan dijatuhkan ke atas seluruh pasukan tentera Abrahahh.

Kesemua tentera Abrahah yang terkena batu itu dengan segera terbu.nuh, yang lain lari dengan penuh rasa ketakutan dan diriwayatkan yang Abrahah sendiri pun turut mengalami ced.era para.h dan akhirnya ma.ti selepas peristiwa itu.

Peristiwa se.rangan tentera bergajah ini boleh disemak melalui surah yang difirmankan Allah S.W.T. di dalam al-Quran pada Surah Al-Fiil.

“Apakah kamu tidak melihat bagaimana Tuhanmu telah bertindak terhadap tentera bergajah? Bukankah Dia telah menjadikan tipu daya mereka (untuk menghan.curkan Kaabah) itu sia-sia? Dan Dia mengirimkan kapada mereka burung yang berbondong-bondong, yang melempari mereka dengan batu (berasal) dari tanah yang terbakar, lalu Dia menjadikan mereka seperti daun-daun yang dimakan (ulat)”. (Surah Al-Fil: ayat 1-5)

Walau bagaimanapun terdapat teori alternatif yang dikemukakan para ilmuan Islam bahawa surah itu tidak membawa maksud ‘burung’ secara terang-terangan tetapi mungkin ianya sebaris ayat metafora yang mahu menceritakan tentang wa.bak yang mungkin disebabkan oleh cacar, atau wa.bak Justinian menjadi faktor yang menyebabkan pencero.bohan Abrahah terhadap Mekah itu gagal.

Maka tahun tersebut dikenali sebagai Tahun Gajah, lalu memulakan tradisi pengiraan tahun-tahun di Semenanjung Arab. Kiraan tahun ini terus digunakan sebelum diganti dengan sistem kalendar Islam pada zaman Khalifah Umar.

Oleh itu, jika ada para pembaca yang merasa risau sekiranya filem anime The Journey itu mungkin menyelewengkan fakta sejarah ataupun surah al-Quran, sebenarnya apa yang dipaparkan tak ada banyak perubahan pun kecuali beberapa watak fiksyen telah ditambah bagi memberikan aura daya tarikan tambahan.

Oh ya, jika anda peminat Levi Ackerman dari siri anime At.tack on Titan, anda pasti akan mengenali dengan baik suara salah satu watak (fiksyen) di dalam filem ini yang bernama Zurara, kerana suara yang digunakan adalah suara orang yang sama digunakan untuk Levi iaitu Hiroshi Kamiya.

RUJUKAN:

Mateo, Alex (2021-04-09). Saudi Arabia’s Manga Productions, Toei to Open The Journey Film in Japan on June 25. Anime News Network


Pulau Aneh Di Yaman Yang Puak Teori Konspirasi Dakwa Dajjal Kena Kurung

Pada 7 juta tahun dahulu, ketika pembentukan benua masih lagi aktif, sebahagian kecil tanah benua Afrika terpisah sehingga membentuk sebuah gugusan-gugusan pulau iaitu Socotra yang terdiri dari 4 buah pulau.

lalasinya berada di tengah Laut Arab. Kordinasi gugusan lebih tepat adalah 240 kilometer dari timur Tanduk Afrika dan 30 kilometer dari selatan Semenanjung Arab.

Antara 4 buah pulau gugusan Socotra, Pulau Socotra yang saiznya 95% dari gugusan kepulauan itu (3,796 kilometer persegi) mempunyai kisah yang menarik untuk diceritakan. Pulau Socotra ditemui sejak kurun ke pertama Masihi. Marco Polo pernah mencatatkan mengenai pulau tersebut dalam penjelajahan mengelilingi dunia.

Kemudian pada tahun 1511, Pulau Socotra dikuasai oleh kesultanan Mahra. Pada 30 November 1967, akhirnya Pulau Socotra milik negara Republik Yaman dengan populasi seramai 50,000 orang.

Kerana terpinggirnya pulau itu dari mana tanah besar seperti Afrika dan Semenanjung Arab, pulau itu digelar sebagai “Kawasan paling aneh di Bumi” atau “The most alien-looking place on Earth” sehingga mendapat pengiktirafan dari UNESCO pada Julai 2008.

Apa yang dimaksudkan frasa “The most alien-looking place on Earth”? Yang menjadikan pulau itu isitmewa sehingga digelar sedemikian rupa adalah kepelbagaian flora dan fauna. Pulau Socotra tidak dipenuhi dengan hutan tropika.

Gurun juga tidak walaupun berdekatan dengan Semenanjung Arab dan Afrika. Hutan di Pulau Socotra sukar untuk dibayangkan. Pokok-pokoknya yang tumbuh meliar tidak seperti akar yang menjalar dan pokok tropika yang tegak menapisi cahaya mentari.

Kepelbagaian flora dan fauna Socotra ada unik dan esotik. Kepelbagaian itu membuatkan kita terfikir, “Adakah saya berada di planet lain?”

Keanehan, keunikan, keajaiban kepelbagaian flora dan fauna Pulau Socotra teramat indah untuk dinikmati sehingga kanak-kanak yang melihatnya berfikir bahawa dia berada di dunia penuh khayalan.

Kepelbagaian itu menjadikan Pulau Socotra dianggap sebagai permata biodiversity di Semenanjung Arab. Keterasingan pulau itu ditambah bersama iklim gurun telah mewujudkan flora dan fauna endemik (organisma yang hanya wujud di habitat asal) yang menakjubkan.

Dalam kajian yang dilakukan oleh Royal Batonic Garden Edinburgh, 307 dari 825 spesis tumbuhan di Pulau Socotra adalah spesis endemik, meliputi satu pertiga pulau besar itu.

Spesis flora endemik pertama Pulau Socotra sehingga menjadi ikon khas pulau itu adalah pokok Darah Naga (nama saintifik: Dracanea Cinnabari). Bentuk pokok itu seperti payung yang mampu memayungi sejumlah besar manusia daripada kepanasan mentari.

Apa yang menjadikan pokok ini digelar sedemikian adalah getahnya yang berwarna merah persis darah naga di zaman purba. Getah itu biasanya dijadikan pewarna semula jadi dan dipercayai sebagai ubat penyembut penyakit oleh penduduk pulau.

Pada zaman pertengahan, pohon Darah Naga turut dijadikan medium dalam ritual sihir penduduk Socotra.

Spesis pohon endemik kedua Socotra adalah pokok Delima Socotra (nama saintifik: Punica protopunica). Pokok Delima Socotra adalah pokok yang berevolusi dari pokok delima.

Ia memiliki bunga berwarna merah, berbeza dengan bunga pokok delima biasa yang berwarna merah jambu. Buah delima Socotra biasanya digunakan sebagai ubat penyembuh luka dan daunnya dijadikan sebagai stok makanan haiwan ternakan apabila kering.

Pokok Timun Raksasa (nama saintifik: Dendrosicyos socotranus) juga antara spesis pohon endemik wujud di Pulau Socotra. Pokok itu bukan sejenis pokok yang menghasilkan buah timun.

Ia dinamakan sedemikian kerana fizikal batang pokok itu menyerupai timun raksasa bersama ranting-ranting halus pada bahagian pucuk serta memiliki bunga-bungaan kecil.

Selain tumbuhan, Pulau Socotra juga mempunyai pelbagai jenis haiwan endemik seperti serangga: Julodis clouei, sejenis kumbang endemik dan Belalang Socotra.

Spesis burung juga mempunyai spesis endemik seperti Socotra Starling (Onychognathus frater), Socotra Sunbird (Nectarinia balfouri), Socotra Sparrow (Passer insularis), Grosbeak Socotra (Rhynchostruthus Socotranus), serta Socotra warbler (Incana incana).

Terdapat juga spesis reptilia (kumpulan buawak dan buaya) yang mempunyai spesis endemik seperti Socotran Skink. Di bahagian perairan, terdapat spesis terumbu karang endemik menghiasi dasar laut pulau. Pokoknya, Pulau Socotra adalah pulau yang terkaya dengan spesis-spesis yang hanya ditemui di pulau tersebut.

Ada pelbagai spesis lain yang biasa ditemui seperti ketam, mengkarung atau lipan di Pulau Socotra tetapi uniknya spesis-spesis ini adalah ia mengalami proses kegergasian sehingga saiz spesis itu membesar berbanding saiz biasa.

Dengan kekayaan flora dan fauna wujud di Pulau Socotra, semestinya kerajaan dapat peluang untuk memperoleh pendapatan negara melalui sektor eko-perlancongan tetapi demi memastikan kelestarian pulau itu kerajaan melarang sebarang pembangunan bertapak  – tiada hotel, restoran, dan bangunan lain. Hanya jalan raya saja yang terbentang luas untuk kemudahan para penduduk asal.

RUJUKAN:

Apel, M. and Brandis, D. 2000. A new species of freshwater crab (Crustacea: Brachyura: Potamidae) from Socotra Island and description of Socotrapotamon n. gen. Fauna of Arabia 18: 133-144.

Bowersock, Glen Warren; Brown, Peter; Grabar, Oleg (1999).Late Antiquity: A Guide to the Postclassical World. Harvard University Press. p. 753.

“EU to protect Socotra archipelago environment”.Saba Net. Yemen News Agency (SABA). 15 April 2008.

Kingdon, Jonathan(1989). Island Africa: The Evolution of Africa’s Rare Plants and Animals. Princeton, New Jersey: Princeton University Press. pp. 38–42.

Majalah INFINITI Edisi 28, Sept 2011, m/s 34 – 37.

Miller, A.G.; Morris, M. (2004). Ethnoflora of the Socotra Archipelago. Royal Botanic Garden Edinburgh.

“Socotra islands scenery in Yemen”.youth.cn. China Youth International. 25 April 2008


Kuji Kiri: Sembilan Simbol Keramat Ninja

Untuk peminat siri animasi Naruto dan Naruto Shippuden, pasti kita akan mengetahui tentang seni ninjutsu iaitu salah satu daripada teknik pertempuran para ninja dalam pertarungan selain seni taijutsu (tangan kosong), genjutsu (seni ilusi), kenjutsu (seni menggunakan pedang), kaijutsu (menggunakan bahan peledak) dan saimonjutsu (teknik pukau).

Seni ninjutsu di dalam siri animasi ini menampilkan pelbagai simbol yang dibentuk dengan kedua belah tangan untuk mengeluarkan pelbagai kuasa elemen seperti petir, air, udara, api dan tanah melalui aliran chakra. Dalam kepercayaan Buddha, tapak tangan merupakan saluran energi (chakra) yang sangat baik.

Gabungan pelbagai simbol tangan yang dinamakan ninjutsu ini mempunyai pelbagai bentuk dan setiap satunya akan mengeluarkan hasil kuasa yang berbeza. Jadi, di dalam artikel santai kali ini, kita akan melihat bahawasanya seni ninjutsu di dalam animasi Naruto diinspirasikan daripada sejarah sebenar disebaliknya.

Sejarah disebalik asal-muasal Kuji Kiri masih diperdebatkan. Ada yang menyatakan ia berasal dari China. Ada yang mengatakan ia lahir di negara India. Dan tidak terlepas juga dari Jepun itu sendiri.

Kuji dikatakan berasal dari ajaran Tao berdasarkan daripada penemuan teks Neipian yang ditulis oleh pendeta Ge Hong (Baopunzi). Di dalam teks bahagian bertajuk Dēngshè (Into the Mountains, Over the Stream), beliau menyatakan yang ritual Kuji dilakukan sebagai mantera (doa) untuk enam Dewa Liu Jia (enam dewa kuno sembahan Tao). Senang cerita, Kuji ini dipraktikkan untuk seseorang memasuki tahap fokus yang tinggi dalam ritual beribadat atau mediasi melalui gerakan mudra (tangan) dan ucapan mantra (mulut). Dikatakan, jika ritual kuji dilakukan tanpa langkah-langkah yang benar, ia akan mengundang kedatangan makhlus halus.

Nama Kuji Kiri sendiri membawa maksud ‘Sembilan Mantera Simbol Gerakan’. Antara sembilan simbol tersebut adalah:

1. (臨) Rin – Kekuatan.

Ketika melakukan gerakan mandra ini, ucapan mantera adalah “On baishiramantaya sowaka”.

RIN: THE DIAMOND THUNDERBOLT.

Pembentukan mandra Rin adalah untuk merangsang kekuatan mental dan fizikal. Pembuka aliran chakra dan persiapan penuh untuk bertarung.

2. (兵) Hyo/Pyo/Kyo – Energi/Kuasa dalaman.

Ucapan mantera adalah “On ishanaya intaraya sowaka”.

KYO: THE GREAT THUNDERBOLT.

Pembentukan ini mengalirkan dan memusatkan tenaga chakra ke satu titik. Apabila titik ini sudah dipenuhi tenaga chakra, maka kekuatan ini boleh menghancurkan kepala seorang kanak-kanak atau menarik keluar jantung dari badan seekor panda dewasa.

3. (闘) Toh – Ketenangan.

Ucapan mantera adalah “On jiterashi itara jibaratanō sowaka”.

TOH: THE OUTER LION.

Pembentukan ini meletakkan kondisi ninja dalam keadaan yang tenang dan terhubung dengan alam sekeliling. Apabila sudah mencapai tahap ini, jiwa untuk membunuh tidak akan goyah.

4. (者) Sha – Kesembuhan.

Ucapan mantera adalah “On hayabaishiramantaya sowaka”.

SHA: THE INNER LION.

Pembentukan untuk menyembuhkan diri. Meditasi dan merawat kembali kepenatan tubuh badan atau menstabilkan kesakitan yang dialami.

5. (皆) Kai – Gerak hati.

Ucapan mantera adalah “On nōmaku sanmanda basaradan kan”.

KAI: THE OUTER BONDS.

Pembentukan ini memberikan kelebihan kepada ninja untuk menghidu segala ancaman bahaya dan mampu membaca segala gerak-geri musuh.

6. (陣) Jin – Siap siaga.

Ucapan mantera adalah “On aganaya in maya sowaka”.

JIN: THE INNER BONDS.

Salah satu pembentukan yang paling tertinggi dari kesembilan mandra. Pembentukan ini mampu membaca fikiran dan isi hati pihak musuh. Tahap di mana yang paling berbahaya jika ia salah diamalkan, penggunanya akan hilang kesedaran.

7. (列) Retsu – Mengawal ruangan masa dan waktu.

Ucapan mantera adalah “On irotahi chanoga jiba tai sowaka”.

RATSU: THE WISDOM FIST.

Pembentukan yang memberikan kelebihan kepada ninja untuk menguasai ruang dimensi dan waktu disekelilinginya.

8. (在) Zai – Menguasai alam dan angkasa.

Ucapan mantera adalah “On chirichi iba rotaya sowaka”.

ZAI: THE RING OF SUN.

Pembentukan ini pula memberikan ninja akses untuk berhubung dengan alam sekeliling dan menggunakannnya untuk menyerang musuh. Kekuatan elemen alam seperti air sungai, batu bata, pokok, haiwan dan awan di langit boleh dimanipulasikan dengan pembentukan mandra Zai. Tahap ini adalah paling sulit seperti tahap Jin.

9. (前) Zen – Sepenuhnya/Tahap paling tinggi.

Ucapan mantera adalah “On a ra ba sha nō sowaka”.

ZEN: THE HIDDEN FORM.

Pembentukan ini mampu memberikan daya halimunan kepada ninja. Jutsu ini mampu menberikan kelebihan kepada ninja untuk menyerang tanpa diketahui jejaknya. Di dalam catatan rekod sejarah, hanya lapan orang ninja sahaja yang mampu mencapai tahap penuh Zen. Daripada lapan ninja tersebut, hanya dua orang ninja sahaja yang kembali seperti biasa.

Kesemua ucapan mantera di atas adalah pemujaan kepada Dewa Liu Jia.

Baik, bagi kisah legenda dari Jepun, Kuji Kiri diaplikasikan oleh kebanyakan ninja untuk melindungi dirinya ketika menghadapi ancaman bahaya. Simbol-simbol yang dibentuk dengan tangan akan menyeru kuasa asing seperti menghilangkan diri, menghidu ancaman bahaya, pancaindera yang tajam dan menyembuhkan luka di badan. Ya, itu hanyalah legenda cerita rakyat sahaja.

Tidak ada sumber kukuh disebalik munculnya pelbagai kuasa melalui pembentukan simbol Kuji Kiri. Ia hanya salah faham sejarah penggunaan Kuji Kiri di kalangan ninja. Ritual ini hanya dilakukan oleh para ninja untuk bermeditasi atau fokus dalam misi mereka. Untuk menjadi ninja, bakal-bakal ninja juga wajib menguasai sembilan mudra tersebut.

Sehingga sekarang, ritual Kuji Kiri masih diamalkan dalam ritual keagamaan Shugendo dan Shingon Mikkyo dalam sesi ibadah dan meditasi sahaja.

Maka, berakhirlah penulisan serba ringkas mengenai Kuji Kiri dari ajaran seni bela diri Ninjutsu.

RUJUKAN:

Ancient Psycho Secrets of Ninja Assassins, Ancient Origins.


Sotong Bigfin Yang Mampu Membesar Sepanjang 7 Meter

Laut menyimpan pelbagai rahsia dan khazanah yang masih tidak diketahui manusia sehingga hari ini. Bagi umat Islam, itulah tanda kebesaran-Nya sebagai Pencipta alam semesta.

Firman-Nya dalam ayat 12, Surah Faatir mafhumnya, “Dan tidaklah sama keadaan dua laut (sekalipun satu jenisnya), yang satu tawar lagi memuaskan dahaga serta sesuai diminum, sementara yang satu lagi masin lagi pahit dan (kedua-duanya itu berfaedah kepada kamu): Dari tiap-tiap satunya kamu dapat makan daging yang lembut hidup-hidup dan dapat pula kamu mengeluarkan benda-benda perhiasan untuk kamu memakainya; (selain itu) engkau melihat pula kapal-kapal membelah air belayar padanya; (diadakan semuanya itu) supaya kamu dapat mencari rezeki dari limpah kurnia Allah dan supaya kamu bersyukur.”

Satu makhluk yang terus mengundang tanda tanya komuniti saintifik ialah sotong Bigfin. Sejak ditemui 113 tahun lalu, sotong ini hanya dapat dilihat di persekitaran semulajadinya sebanyak 12 kali di seluruh dunia. Tetapi berdasarkan satu kertas kajian yang diterbitkan dalam jurnal PLOS One, sotong ini sudah dilihat sebanyak lima kali ribuan kaki di bawah permukaan Great Australian Bight di selatan Australia.

Bagi pengkaji hidupan marin, ia dianggap satu perkara yang luar biasa. Pertama, buat pertama kali sotong ini ditemui dalam kawasan perairan Australia. Kedua, dengan kelibatnya dikesan di kawasan yang sama, ia memberi peluang kepada mereka mengkaji anatomi dan tingkah laku haiwan yang menghuni dasar laut itu.

Komuniti saintifik pertama kali melihat sotong Bigfin selepas ia ditangkap sekumpulan nelayan Portugal pada tahun 1907. 80 tahun selepas itu, ia dikesan berenang pada kedalaman 4,735 meter di perairan Brazil pada tahun 1988. Sotong Bigfin mempunyai bentuk badan yang unik dengan sirip yang panjang bak telinga Dumbo (watak gajah terbang dalam filem Disney) dan ia membantu mereka bergerak pantas dalam air.

Walaupun mempunyai tentakel panjang seperti spesies sefalopod yang lain, kumpulan pengkaji yang diketuai Deborah Osterhage mendapati tentakel sotong Bigfin yang diperhatikan mereka di Great Australian Bight berukuran 1.8 meter. Dan berdasarkan kajian lepas, sotong ini boleh mencecah tujuh meter panjang.

Tambah aneh ialah cara sotong Bigfin mengawal tentakelnya. Tidak seperti sefalopod-sefalopod lain yang membiarkan tentakel mereka berada di bawah badan, Bigfin pula mengawal tentakelnya pada sudut menegak sebelum ia membengkok dan melingkari. Ini menjadikan bentuk tentakel kelihatan seperti siku.

Satu perkara yang terus mengundang tanda tanya dalam kalangan pengkaji ialah mengapa lima sotong Bigfin itu berkumpul dalam satu kawasan yang sama dan berhampiran antara satu sama lain. Osterhage berpandangan tingkah laku sebegini sama ada disebabkan oleh keinginan untuk mengawan atau menyelamatkan diri. Yang pasti, lebih banyak pemerhatian dan kajian perlu dilakukan bagi mengenali sotong ‘makhluk asing’ ini.

RUJUKAN:

Specktor, Brendan. (2020). Rare squid with ‘elbow’ tentacles baffles scientists in spooky new footage. LiveScience. https://www.livescience.com/rare-bigfin-squid-sighting-australia.html


Alkisah Pembersihan Bahasa

Pembersihan Bahasa ataupun dalam bahasa Inggeris, Linguistics Purism adalah gerakan yang menentukan dan mengiktiraf satu variasi bahasa sebagai lebih tulen atau tinggi kualitinya berbanding yang lain. Perbuatan ini sering dianggap sebagai “melindungi” sesuatu bahasa daripada “serangan” daripada bahasa lain. Pembersihan Bahasa sering menjadi inovasi dalam menentukan bahasa piawai yang baharu.

Bahasa Inggeris adalah antara bahasa yang mempunyai Pembersihan Bahasa. Dipendekkan cerita, Anglish merupakan bahasa Inggeris tanpa perbendaharaan kata daripada bahasa lain. Perkataan bendsome, wordstock, waterstuff, worldken, forekind, daybook dan bookcraft adalah antara contoh dalam Anglish yang masing-masing menggantikan flexible, vocabulary, hydrogen, physics, ancestor, calender dan literature. Nama tempat seperti Inland, Dawnland, Malayland, Theech dan Oned Kingdom turut menggantikan India, Japan, Malaysia, Germany dan United Kingdom.

Setelah runtuhnya Empayar Uthmaniyyah (1299-1923), Presiden Pertama Republik Turki iaitu Mustafa Kemal Atatürk (1881-1938) telah membuat polisi pembaharuan dalam pelbagai aspek. Bahasa Turki Uthmaniyyah (88% Arab dan Parsi) telah digantikan dengan Bahasa Turki Moden (86% Turki Jati). Perkataan seperti asakir (عساكر), akselerasyon, düşman (دشمن) dan İnternet telah digantikan dengan çeri, ivme, yağı dan Genel Ağ yang masing-masing bermaksud askar, pecutan, musuh dan Internet.

Pembersihan bahasa turut berlaku dalam bahasa Melayu. Perkataan “bahasa” yang merupakan kata pinjaman bahasa Sanskrit iaitu bhāṣā (भाषा) telah digantikan dengan “beka” yang bermaksud “berbual-bual” menurut Kamus Pelajar Edisi Kedua. Contoh kosa kata dalam Beka Melayu ialah Hurupan, Tawung, Badal, Kuwai, Paramana dan Dacing masing-masing digantikan dengan Ekonomi, Bank, Agen, Yuran, Hartanah dan Neraca. Perkataan “Beka” adalah serumpun dengan “Wika” dalam Bahasa Tagalog.

Pembersihan Bahasa turut berlaku dalam bahasa Tamil. Pembersihan ini adalah bertujuan untuk membuang unsur-unsur Sanskrit dalam bahasa tersebut. Pada tahun 1916, Maraimalai Adigal (1876-1950) telah menjadi pakar dalam gerakan Tamil Tulen yang melarang penggunaan Sanskrit dalam Tamil. Beliau menukar nama asalnya iaitu Gnaana Saaharam kepada Arivukkadal manakala gelaran “Swami Vedhachalam” kepada “Maraimalai Adigal”. Beliau sering dirujuk sebagai “Bapa Pembersihan Bahasa Tamil”.

Bahasa Iceland turut mempunyai gerakan Pembersihan Bahasa. Sekitar abad ke-19, sebuah gerakan telah dijalankan untuk menghapuskan kata pinjaman sebanyak yang boleh untuk mencipta kosa kata yang baharu. Pelbagai perkataan dicipta daripada akar Norse Kuno. Perkataan sími, tölva dan rafmagn adalah contoh dalam bahasa ini yang masing-masing bermaksud “Telefon”, “Komputer” dan “Elektrik”. Perkataan “tölva” adalah gabungan perkataan “tala” (Nombor) dan “Völva” (Seorang wanita yang meramal peristiwa).

Antara kelebihan Pembersihan Bahasa adalah daripada segi kebolehfahaman bersama. Perkataan “wordstock” dalam Anglish adalah serupa dengan “Wortschatz” dan “Woordenschat” dalam bahasa Jerman dan Belanda masing-masing. Perkataan “Beka” adalah serupa dengan “Wika” dalam Bahasa Tagalog. Perkataan “tala” dalam bahasa Iceland adalah serupa dengan tale, taal, zahl, zuel dalam Inggeris, Belanda, Jerman dan Luxembourg masing-masing.

Antara kelemahan Pembersihan Bahasa ialah akan melambatkan pemindahan pengetahuan. Hal ini kerana, sesuatu komuniti bahasa itu akan mencipta sebuah “penapis terjemahan” di mana sebarang istilah perlu melaluinya sebelum diterima pakai. Pihak tertentu juga mengganggap perlunya ada perkataan asing kerana perkataan sedia ada tidak mampu menyatakan idea-idea lebih rumit.

Akhir kata, itu adalah antara kisah pembersihan bahasa. Kelebihan dan kelemahan gerakan tersebut adalah sama kuat bergantung kepada pelbagai sudut sama ada dalam kalangan individu, masyarakat, kerajaan dan sebagainya. Apakah buah fikiran anda mengenai Gerakan Pembersihan Bahasa seperti Anglish dan Beka Melayu? Sila jelaskan di dalam ruangan komen di bawah.

Artikel disumbangkan oleh Alam Bahasa untuk The Patriots.


Nabi Uzair Ditidurkan 100 Tahun

Tersebut dalam riwayat bahawa dalam ramai-ramai Bani Israel, tiada seorang pun yang lebih mengerti dan menghafal Kitab Taurat berbanding Nabi Uzair.

Dalam Surah al-Baqarah, diceritakan mengenai seseorang yang masuk ke dalam sebuah perkampungan, yang mana bangunannya telah roboh, lalu dia bertanya bagaimana Allah akan menghidupkan semua ini setelah ianya binasa?

Untuk menjawab persoalan itu, Allah mematikan baginda selama 100 tahun kemudian Allah membangkitkannya semula. Orang itu menurut para ulama sejarah dan tafsir, ialah Uzair. Baginda bertanya bukanlah kerana ragu-ragu tetapi kerana ingin mengetahui caranya dan untuk menambahkan lagi keimanannya.

Kemudian Allah tanya berapa lama baginda tak sedarkan diri? Dia kata sehari saja, sedangkan sebenarnya 100 tahun. Kisahnya beliau ini mirip dua kisah lain di dalam al-Quran. Pertama iaitu kisah Ashabul Kahfi, kedua seperti kisah Nabi Ibrahim.

Allah mengarahkannya untuk melihat makanan dan minum yang dia bawa sebelum ini, ianya masih elok dan tidak basi atau rosak sedangkan masa telah berlalu 100 tahun.

Tapi keldai tunggangannya telah hancur binasa dan yang tersisa cumalah tulang-belulang. Lalu dengan kekuasaan Allah, tulang-tulang keldai itu bercantum, kemudian dibaluti daging dan akhirnya menjadi seperti keldai beliau yang asal.

Diceritakan baginda balik semula kepada kaumnya, tetapi semua orang tak mengenalinya memandangkan jarak masa yang telah merubah generasi. Puas diterangkan bahawa baginda sememangnya Uzair, tokoh Bani Israel, tapi tiada yang percaya melainkan seorang makcik tua yang berumur 120 tahun. Lalu makcik ni meyakinkan kaumnya bahawa ini memang Uzair.

Disebabkan mereka semua tahu yang Uzair ini menghafaz Taurat, jadi mereka minta untuk dikumpulkan semula Taurat yang telah dibakar sewaktu pemerintahan Bukhtunassar. Peristiwa inilah yang membuatkan Bani Israel menggelarnya anak Allah.

Malah sebutan Uzair itu sendiri adalah menunjukkan kasih daripada Bani Israel kepada dirinya. Bible yang ada pada hari ini turut mengabadikan nama beliau dalam ‘The Book of Ezra.’

Oleh: Azizul Farhan

Kita boleh menyingkap helaian sejarah Yahudi dan Bani Israil di dalam KITAB TAMADUN YAHUDI. Dapatkan di Shopee kami dengan diskaun menarik sempena JUALAN PASCA PBAKL: https://bit.ly/3MkDT6b


P Ramlee Siapkan Skrip Pendekar Bujang Lapok Dalam Satu Malam!

Pada satu malam di sekitar bulan September 1958 bertempat di Boon Teck Road, S.Sudarmaji telah pergi menemui P.Ramlee dirumahnya. Tujuan S.Sudarmaji menemui P.Ramlee adalah untuk meminta P.Ramlee menyemak skrip yang beliau tulis. Tetapi skrip yang ditulis oleh S.Sudarmaji itu tidak sempurna sepenuhnya hanya sampai di babak samseng samseng Penambang duduk ditangga bercerita sesama sendiri pengalaman dipukul oleh Pendekar Mustar.

P.Ramlee pada ketika itu sedang duduk bersila di atas lantai dengan pen dan kertas. Selalunya kalau begitu P.Ramlee sedang membuat lagu. S.Sudarmaji berkata, “Ram ini ada skrip tapi belum siap, lu tengok lah dulu.” P.Ramlee tidak menjawab hanya menganggukkan kepala. Skrip itu diletak di atas meja dan S.Sudarmaji pun berlalu pergi.

Pada keesokkan harinya P.Ramlee memanggil S.Sudarmaji kerumahnya. Dalam hati  S.Sudarmaji berkata mesti P.Ramlee ingin berbincang mengenai skrip yang ditinggalkan semalam. Apabila sampai sahaja S.Sudarmaji dirumah P.Ramlee, P.Ramlee lantas berkata, “Maji, tu skrip lu semalam ada atas meja. Minggu depan kita boleh mula shooting. Lu casting pelakon, dan heroinnya gua nak seorang pelakon wanita bakat baru”.

S.Sudarmaji terdiam seketika dengan kata kata P.Ramlee itu dan lantas beliau mengambil skrip tersebut. Apabila S.Sudarmadi melihat isi kandungan skrip tersebut alangkah terkejutnya beliau kerana skrip itu sudah diselesaikan oleh P.Ramlee. Bukan hanya skrip, tetapi lakon layarnya juga sudah disiapkan. S.Sudarmaji berkata sendirian di dalam hati, bagaimana Ramlee boleh membuat ini semua dalam tempoh satu malam? Maka dengan itu pada 23 Januari 1959 terbitlah filem PENDEKAR BUJANG LAPOK. Dengan terbitnya filem ini maka terciptalah satu gabungan nama iaitu MADJILEE.

Info tambahan, tiga pelakon wanita bakat baru tersebut ialah Rahmah Rahmat, Siti Hawa Majid dan Rosnah Jasni. Tetapi P.Ramlee telah memperkenal Rosnah Jasni dalam filem ini dengan menukar namanya kepada Roseyatimah.


Trivia Dinosaur: Spinosaurus Malayeniacus, Gergasi Alam Melayu

Penemuan fosil dinosaur di Pahang telah merungkaikan misteri yang lama terbuku dalam hati peminat-peminat paleontologi Malaysia. Akhirnya, disahihkan bahawa geografi negara ini pernah diterokai dinosaur. Ditambah pula dengan sinaran kebarangkalian tinggi sebagai spesis belum pernah ditemui lagi. Spesimen yang ditemui hanyalah sebatang gigi bergerigi, bersaizkan 2.3cm panjang dan 1cm lebar. Setelah meneliti ciri-cirinya yang lain, gigi ini menepati satu keluarga dinosaur reptilia, iaitu Spinosauridae.

“Spinosauridae” merujuk kepada keluarga pemangsa besar bermuncung panjang, dimana gigi-gigi mereka berbentuk tirus (seperti bentuk kon), dan ada yang bergerigi. Setelah dikaji kadar isotop okisgen yang terdapat pada tulang-tulang mereka, Spinosauridae didapati mengamalkan cara hidup separa-akuatik dengan komposisi isotop seakan-akan sama seperti seekor buaya. Ini juga menjelaskan tujuan muncungnya, yang sungguh efektif untuk menangkap ikan. Tarikan utama keluarga Spinosauridae adalah tulang belakangnya yang tersembut dari kulit seperti sebuah layar.

Pertama sekali, spesimen Spinosauridae Malaysia tidak boleh terus disamakan dengan gergasi “Spinosaurus Aegyptiacus” dalam filem Jurassic Park 3, atas pelbagai faktor yang utamanya kerana spesis yang belum diketahui.

Untuk memahami perbezaan “keluarga” dan “spesis”, harusla dilihat hubungan harimau bintang (panthera pardus) dan citah (acinonyx jubatus). Walaupun berkongsi rupa paras, mereka sebenarnya berbeza spesis dibawah keluarga “Felidae”, bersama kucing (felis catus), harimau (panthera tigris) dan singa (panthera leo).

Berikutlah perkaitan yang dapat diaplikasikan untuk memudahkan pemahaman hubungan “Spinosauridae” dan “Spinosaurus Aegyptiacus”. Persamaan mereka ibaratkan menyekutukan “Felidae” bersama “felis catus”. Memandangkan belum ada bukti untuk mengatakan spesimen ini kepunyaan spesis baru akibat kekurangan fosil, harus diperkatakan juga spesimen ini tidak menepati mana-mana spesis dalam keluarga Spinosauridae yang telah diketahui.

Jadi, perkara ini membuka tirai kepada kebarangkalian gigi ini adalah milik spesis baru, secara tidak rasmi “Spinosaurus Malayeniacus” (Spinosaurus Malaya). Ini kerana jangkaan usia gigi ini menurut pentarikhan radiokarbon, gigi ini mempunyai jangkaan usia 75 juta tahun.

Pengetahuan inilah yang menyingkirkan kesemua spesis-spesis dalam keluarga Spinosauridae atas faktor masa dan geografi. Meskipun Ichtyovenator berkongsi asal usul yang berhampiran iaitu Asia Tenggara (Laos), bukti-bukti semasa meletakkan hidup Ichtyovenator dalam lingkungan antara 100-140 juta tahun dahulu. Dan Siamosaurus juga tidak dapat digunapakai untuk kajian atas kekurangan fosil, satu-satunya fosil yang ditemui adalah gigi saja, sama seperti (secara tidak rasmi) Spinosaurus Malayeniacus.

Ini juga bermakna “Spinosaurus” yang sudah dilagendakan dalam filem Jurassic Park turut tidak layak untuk dikatakan pernah menerokai Alam Melayu, kerana gergasi ini didapati pupus 97 juta tahun dahulu di Afrika Utara.

Maka hanya satu perkara saja yang dapat memecahkan kebuntuan ini – lebih banyak penemuan perlu dibuat, kerana data yang diperlukan untuk merasmikan “Spinosaurus Malayeniacus” masih lagi belum mencukupi.


Cili: Kepedasan Yang Digilai

Baru-baru ini negara sedikit gempar dengan berita
lambakan cili import dari Vietnam dalam pasaran negara meskipun ia sebenarnya
telah diharamkan sejak 14 September 2018 yang lalu. Pihak kerajaan sebenarnya
telah menggantung permit import cili merah Vietnam selepas ia didapati
mengandungi sisa bahan racun perosak melebihi tahap yang dibenarkan, namun,
cili Vietnam ini masih tetap diseludup masuk ke dalam negara dan dijual secara
meluas. Malah, permintaan para pelanggan terhadap cili import dari Vietnam ini
masih lagi tinggi dan keadaan ini sebenarnya adalah kerana harga cili import
yang jauh lebih rendah berbanding dengan harga cili tempatan.

Persoalannya kini, mengapakah masyarakat kita
sangat memerlukan cili sebagai salah satu bahan utama dalam proses penyediaan
makanan? Malah sanggup untuk mencari jenis cili yang pedas seperti cili Vietnam
yang telah diharamkan sebagai perencah utama dalam makanan.  Artikel ini akan mengupas serba sedikit
mengenai sejarah kemunculan cili, bagaimana untuk menentukan tahap kepedasan
sesuatu cili serta pelbagai jenis cili dari seluruh dunia.

Cili merupakan suatu bahan yang sangat
penting dalam penyediaan makanan di Malaysia, malah ia juga merupakan antara bahan
utama dalam kebanyakan masakan di negara-negara di Asia Tenggara. Penggunaan
cili ini adalah berfungsi untuk memberi rasa kepedasan yang hangat, serta
menambahkan keenakan makanan yang disediakan. Cili bukan sahaja dimakan dalam
bentuk yang segar, malah turut diproses untuk dijadikan pes dan serbuk serta
dijerukkan bagi menjamin ketahanannya.

Sejarah cili

Secara ringkasnya, sejarah cili ini dikatakan
telah bermula sejak 7000 tahun sebelum Masehi, iaitu di Mexico. Namun, penemuan
mengenai penanaman cili dikatakan hanya bermula pada 3500 tahun sebelum Masehi
dan kebanyakan rakyat Mexico ini menggunakan cili bagi menyedapkan lagi makanan
mereka. Cili telah dibawa dan disebarkan ke seluruh dunia oleh Christopher
Columbus dan seterusnya menjadi suatu bahan utama di seluruh dunia.

Cili telah menjadi suatu bahan yang sangat
penting kepada masyarakat di Eropah, dan pada tahun 1498, seorang pengembara
berbangsa Portugis, iaitu Vasco da Gama yang tiba di India, telah membawa cili
ini bersamanya. Pada hari ini, negara India telah menjadi negara pengeluar dan
pengeksport utama bagi cili ke negara-negara seperti Amerika Syarikat, Kanada,
Jerman dan Arab Saudi. Malah, sebahagian besar daripada cili paling pedas di
dunia juga ditanam dan dihasilkan di India.

Di sebalik kepedasan cili

Cili, merupakan suatu tumbuhan yang berasal
daripada keluarga Solanaceae, dan spesisnya pula dinamakan sebagai Capsicum
annuum (C. annuum). Cili, atau dalam masyarakat kita turut dikenali
sebagai lada atau cabai, mengandungi sejenis komponen aktif yang dinamakan
sebagai capsaicin, berfungsi untuk memberikan sensasi rasa pedas kepada cili.
Capsaicin (8-methyl-N-vanillyl-6-nonenamide) adalah suatu komponen
yang tidak berwarna (colorless) dan tidak berbau (odorless) di
mana kebiasaannya ia ditemui pada membran yang memegang biji cili tersebut. Capsaicin
juga sebenarnya boleh ditemui dalam tumbuhan herba yang lain namun dalam
kuantiti yang sedikit seperti oregano, kayu manis (cinnamon) dan
cilantro.

Tahap kepedasan sesuatu jenis cili ini boleh ditentukan
dengan menggunakan skala ujian Scoville yang telah diasaskan oleh Wilbur L. Scoville (1865-1942). Ujian bagi
menentukan kepedasan yang dinamakan sebagai Scoville Organoleptic Test
telah dicipta oleh Scoville pada tahun 1912 sewaktu beliau bertugas dengan
sebuah syarikat farmaseutikal, iaitu Parke Davis Pharmaceutical.

Contoh bagi ujian yang dijalankan terhadap cili ini ialah seperti sweet pepper yang langsung tidak mengandungi komponen capsaicin di dalamnya, mempunyai tahap kosong (zero) Scoville, manakala bagi cili yang mempunyai kepedasan yang tinggi, seperti cili habanero, jumlah tahap Scoville yang dicatatkan ialah sebanyak 300,000 dan ke atas.

Pengesanan menggunakan ujian Scoville ini sebenarnya banyak bergantung kepada jenis cili segar yang digunakan. Malah, kesegaran sesuatu jenis cili ini pula ditentukan oleh faktor-faktor lain seperti suhu penanaman, jumlah pendedahan terhadap sinaran matahari, jenis tanah serta jumlah dan jenis baja yang digunakan. Pada masa kini, jumlah kepekatan dan tahap capsaicin yang terdapat di dalam sesuatu jenis tanaman banyak ditentukan menggunakan kaedah saintifik, contohnya dengan menggunakan HPLC (High Pressure Liquid Chromatography).

Senarai cili paling pedas di dunia

Berdasarkan rekod terbaru yang dicatatkan pada tahun
2018, senarai cili paling pedas di dunia adalah mengikut jumlah tahap Scoville
Heat Unit (SHU) yang mereka miliki. Ini merupakan lima jenis cili yang
dikatakan paling pedas di dunia:

Cili ini mempunyai tahap kepedasan sebanyak 2,200,000 SHU dan telah dinobatkan sebagai cili paling pedas di dunia pada hari ini. Carolina Reaper sebenarnya telah pun diangkat sebagai cili paling pedas di dunia pada tahun 2013, namun setelah diuji kembali, didapati tahap kepedasannya semakin meningkat dan sekali lagi menduduki tangga pertama dalam senarai cili terpedas dunia ini.

Trinidad Scorpion MorugaNama panjang bagi cili ini ialah Trinidad Scorpion Moruga Blend dan berasal
dari tanah Moruga di Trinidad and Tobago. Jumlah kepedasannya yang dicatatkan
ialah sebanyak 2,009,231 SHU, dan seterusnya menduduki tangga kedua dalam
senarai lada paling pedas di dunia.

Cili ini dicirikan dengan warna coklat gelap atau ungu gelap dengan
kehadiran biji seperti jerawat pada permukaan luarannya. Tahap kepedasan yang
dicatatkan bagi cili ini ialah sebanyak 1,853,936 SHU yang melayakkannya menduduki
tangga ketiga dalam senarai cili paling pedas di dunia. Cili ini yang turut
dikenali sebagai 7 Pot Brown juga berasal dari Trinidad.

Usah keliru dengan namanya yang menyerupai 7 Pot Douglah, serta rupanya
yang hampir menyamai Carolina Reaper, kerana 7 Pot Primo ini hanyalah mempunyai
tahap kepedasan yang jauh lebih rendah berbanding keduanya, iaitu sebanyak
1,469,000 SHU. Cili jenis ini jauh lebih kecil berbanding dengan Carolina
Reaper dan juga berasal dari Trinidad.

Pada tahun 2011, cili ini telah menduduki tempat pertama dalam senarai cili
paling pedas di dunia. Cili yang berasal dari daerah Crosby, Mississippi ini
mempunyai tahap kepedasan sebanyak 1,463,700 SHU dan pada tahun 2018 ini, cili
ini tersenarai sebagai cili kelima paling pedas di dunia.

Cara mengurangkan rasa pedas

Bagi mereka yang kurang menggemari rasa pedas
atau tidak tahan dengan rasa pedas, maka terdapat beberapa cara yang boleh
dilakukan bagi menghilangkan atau mengurangkan rasa pedas selepas menjamah
sesuatu makanan. Antaranya:

Kesimpulan

Cili, atau apa jua panggilannya, sama ada
lada atau cabai merupakan antara bahan utama yang sangat digemari dalam masakan
Asia. Ada sesetengah masyarakat di Asia berlumba-lumba untuk menjamah masakan
yang paling pedas dengan jumlah cili paling banyak hanya kerana menggemari
sensasi pedas yang dihasilkan oleh cili tersebut. Kerana inilah, cili kekal
sebagai salah satu bahan yang amat signifikan dalam apa jua jenis kulinari di
dunia.

Rujukan

Pawar, S. S., Bharude,
N. V, Sonone, S. S., Deshmukh, R. S., Raut, A. K., & Umarkar, A. R. (2011).
Chillies as food, spice and medicine: A Perspective. International Journal
of Pharmacy and Biological Sciences, 1(3), 2230–7605.

Rohrig, B. B. (2014).
Hot Peppers: Muy Caliente! ChemMatters, (January), 6–8.

Sape, S. T., &
Owk, A. K. (2008). A Comprehensive Study On Chilli Peppers (Capsicum L.).
Saarbrucken, Deutschland: LAP LAMBERT Academic Publishing.


Enam Sebab Saya Berbangga Dengan Kemerdekaan Tanah Melayu

1. Islam Berada Di Kedudukan Tinggi Dalam Perlembagaan

Saya sangat berbangga dalam rundingan kemerdekaan Tanah Melayu, ketika banyak negara yang hilang identitas agama, Islam menjadi agama persektuan di Tanah Melayu. Wallahua’lam, ntah bagaimana rundingan itu berlaku sehingga Inggeris ‘merelakan’ peruntukan itu. Sungguh, tanah ini tanah bertuah dalam peliharaan Allah. Peruntukan berkenaan Islam yang sedia ada di dalam Perlembagaan telah memberi peluang kepada para pembuat dasar, pengamal undang-undang dan penafsir undang undang menegakkan fungsi sebenar Islam secara menyeluruh di Malaysia.

Bukan itu sahaja, peruntukan Islam sebagai agama bagi Persekutuan di dalam Perlembagaan bukanlah satu kebetulan, ia adalah usaha, jihad dan ketegasan oleh para pejuang kemerdekaan kita dalam perundingan proses kemerdekaan. Sudah pasti para pemimpin kita terdahulu telah mengambil kira latar belakang sejarah, budaya dan ketamadunan di Tanah Melayu. Walaubagaimana pun, peruntukan itu tidak menghalang ‘agama’ lain diamalkan secara aman.

Di dalam Perlembagaan Persekutuan, diperuntukkan beberapa perkara yang berkait dengan Islam. Di antara peruntukan penting yang berkaitan dengan kedudukan Islam ialah Perkara 3, 11, 12(2) dan 150 (6A)10 (baca lanjut buku Islam dan Perlembagaan, Abdul Aziz Bari).

Sekali imbas, peruntukan-peruntukan tersebut ialah, pengisytiharan Islam sebagai agama persekutuan bagi Persekutuan, kebenaran menggunakan wang awam untuk tujuan-tujuan Islam, Kedudukan mahkamah syariah di dalam sistem perundangan.

Walaupun ada perbezaan tafsiran dari ahli-ahli perundungan berhubung Islam agama persekutuan, tafsiran yang diberikan oleh Hashim Yeop Sani (1973) menjelaskan bahawa Perkara 3 itu sangat jelas dan tidak boleh diputarbelitkan lagi bahawa agama negara ialah Islam.

Pada Jadual Kesembilan, Senarai Dua, telah ditetapkan bahwa hal ehwal Islam sebagai sesuatu yang terletak di dalam bidang kuasa negeri Berkenaan Perkara 3(1) yang menyebut: “Agama Islam ialah agama bagi Persekutuan, tetapi agama-agama lain boleh diamalkan dengan aman dan damai di mana-mana bahagian Persekutuan.”

2. Kedaulatan Raja-Raja Terpelihara

Kita berundur ke tahun 1 April 1946 sebentar, yang mana pada tahun itu Malayan Union yang diluluskan di Parlimen British pada 10 Oktober 1945 telah isytiharkan dengan Sir Edward Gent sebagai Gabenor Pertama. Malayan Union merupakan gabungan negeri-negeri Melayu dengan negeri-negeri Selat (tidak termasuk Singapura). Dalam Mayalan Union, Raja-Raja Melayu berada di kedudukan masing-masing tetapi dalam bidang kuasa yang sangat terhad, iaitu berkaitan tentang agama Islam dan adat Istiadat orang Melayu sahaja. Pihak British sebaliknya terus memerintah melalui sebuah majlis penasihat yang diluluskan oleh gabenor Malayan Union.

Lalu, berlaku kebangkitan orang Melayu menolak Malayan Union yang disifatkan sangat tidak adil kepada mereka sebagai tuan rumah selain merendahkan martabat Raja-Raja Melayu. Mereka bangun pertahankan kedudukan istimewa dan Raja-Raja Melayu. Melihat keberanian orang Melayu turun menolak Malayan Union dalam jumlah yang besar, Raja-Raja Melayu telah mengorak langkah menyambut penolakan itu secara terbuka dan telah menghantar perwakilan ke London.

Dipendekkan cerita, akhirnya Bristih mengalah dan Malayan Union dibatalkan digantikan dengan Persekutuan Tanah Melayu yang diisytiharkan oleh Bristih pada 1 Februari 1948. Perjanjian Negeri 1948 kemudian menjadi batu asas kepada terma pembinaan Perlembagaan Persekutuan Tanah Melayu 1957. Proses rundingan yang berlaku selepas Jawatankuasa Kerja Perlembagaan 1946 menghasilkan kemajuan pada 1948 dan 1957.

Menurut Datuk Wan Ahmad Fauzi (Pakar Perundangan), rundingan antara Raja-Raja Melayu dengan Kerajaan British yang mewakili Negeri-Negeri Selat untuk membentuk Kerajaan Persekutuan sementara tahun 1948 selanjutnya Kerajaan Yang di-Pertuan Agong melalui Perjanjian Persekutuan Tanah Melayu 1957, bermaksudkan sebuah persekutuan yang kuat untuk berdepan dengan ancaman luar dan mampu berdikari.

Selain itu, menurut Datuk Wan Fauzi juga, rundingan itu antara lain untuk memohon perkenan Raja-Raja Melayu untuk mendelegat sebahagian kuasa kerajaan-kerajaan negeri mereka kepada Kerajaan Persekutuan dan sistem kerajaan berpersekutuan yang tetap mengekalkan kedaulatan Raja-Raja Melayu.

Hasilnya termaktublah Jadual 9 dan lain-lain peruntukan Perlembagaan Persekutuan yang bersifat agihan bidang kuasa kepada Persekutuan. Sekiranya rundingan berlandaskan terma Persidangan London 1956 tidak berjaya, pastinya kerajaan negeri-negeri Melayu akan kekal sebagai entiti bebas merdeka tanpa ikatan Persekutuan.

Kita wajar berterima kasih kepada Raja-Raja Melayu yang bersetuju ‘menyerahkan’ sebahagian besar kuasa para Duli Yang Maha Mulia kepada pentadbiran Persekutuan Tanah Melayu walaupun mereka sebenarnya ‘owner’ kepada tanah dan jajahan takluk mereka. Jasa para Baginda sebaagai punca kuasa kepada persekutuan sepatutnya dikenang sebagai pengorbanan yang sangat agung. Syukur, kerana kita masih punyai Raja sebagai payung agama dan bangsa sementara ada negara terus porak peronda setelah kehilangan takhta Sultan dan Raja akibat p3rang.

3. Raih Kemerdekaan Tanpa P3rang

Sebelum, 31 Ogos 1957, tarikh keramat yang menjadi rentetan kronologi tidak wajar dilupakan ialah pada 2 Januari 1956. Pada tarikh itu, rombongan kemerdekaan pimpinan bapa kemerdekaan, Tunku Abdul Rahman al Haj yang mewakili Perikatan yang terdiri daripada Tunku sendiri, S.H. Lee dan T.H. Tan di satu pihak dan satu pihak lagi mewakili Raja-raja Melayu iaitu Dato Panglima Bukit Gantang (Menteri Besar Perak), Abdul Aziz Abdul Majid (Menteri Besar Selangor), Dato’ Wan Idris Wan Ibrahim (Timbalan Menteri Besar Johor) dan Dato’ Nik Ahmad Kamil (bekas Menteri Besar Kelantan). Rombongan yang transit di Pakistan terlebih dahulu ini bertujuan untuk berunding dengan pegawai British sebagai usaha menuntut kemerdekaan.

Rundingan kemerdekaan bermula pada 18 Januari 1956. Pihak kerajaan British diwakili oleh Allen Lennox Boyd. Rundingan tersebut membincangkan pelbagai masalah termasuklah masalah Raja-raja Melayu, kedudukan pegawai-pegawai awam British yang sedang berkhidmat di Tanah Melayu dan lain-lain langkah peralihan yang perlu diputuskan sebelum kemerdekaan serta tarikh kemerdekaan yang menurut Tunku perlu disegerakan.

Rundingan tersebut mengambil masa selama tiga minggu dan Tunku Abdul Rahman bersama rombongan telah mencapai kejayaan luar biasa yang menatijahkan perjanjian Merdeka (baca:Perjanjian London) secara rasmi pada 8 Februari 1956, bersama Lennox Boyd dalam satu istiadat sederhana di Lancester House.

Antara isi Penjanjian London itu adalah Tarikh kemerdekaan ditetapkan 31 Ogos 1957, Suruhanjaya bebas gubal Perlembagaan, Konsep Raja Berperlembagaan dan Kuasa pusat dibahagikan dengan kuasa negeri diteruskan.

Ketika saya berada di Seberang, antara perkara yang sering didebatkan orang teman-teman saya di Indonesia ialah betapa mereka sangat patriot dan berbangga dengan kemerdekaan Republik yang tercapai dengan p3rang dan darah. Mereka mendakwa Malaysia tidak kental, tidak berani, dapat merdeka pun kerana Inggeris yang bagi. Saya diam dan kemudian mencelah,

“Itu bermaksud pemimpin kami hebat berdiplomasi, kami menang tanpa perlu berp3rang dan korban nyawa. Bukan kah itu kerana kepintaran ? Ayuh dengar apa kata Tun Szu, “The wise warrior avoids The Battle”. Cara Malaysia mendapat kemerdekaan penuh dengan seni p3rang terulung.” bidas saya.

Mereka angguk-angguk bersetuju.

4. Sikap Berlapang Dada Yang Luar Biasa Dari Orang Melayu

Kemenangan besar UMNO dan MCA dalam pilihan raya Majlis Perbandaran Kuala Lumpur pada Februari 1952 telah mendorong rundingan antara UMNO (baca: Parti Pekembar) dan MCA agar membentuk pakatan secara serius. Perundingan ini bertujuan mencari titik temu dan kerjasama antara dua kumpulan etnik terbesar dalam menuntut kemerdekaan.

Antara syarat kemerdekaan oleh British adalah berlaku kerjasama antara Melayu dan Bukan Melayu lalu perkara ini telah berjaya dibuktikan oleh Perikatan (Gabungan Parti Melayu – UMNO, Cina -MCA dan India- MIC). Pemimpin Melayu UMNO mesti menunjukkan wajah kesatuan agar Bristih mempercayai mereka untuk diberikan kemrdekaan. Kerjasama antara kaum ini terus erat dan telah dibuktikan dalam beberapa pilihan raya.

Tunku Abdul Rahman menegaskan,

“…orang Melayu sedia memberikan hak-hak munasabah dan patut kepada orang bukan Melayu. Orang melayu telah memberikan pengorbanan yang begitu banyak daripada hak-hak sebagai bumiputera Tanah Melayu kepada bangsa-bangsa bukan Melayu. Belum ada satu bangsa anak negeri yang berbudi sebegitu banyak seperti yang diperbuat oleh orang Melayu. Sungguhpuna ada jaminan hak-hak istimewa orang Melayu dalam Perjanjian Persekutuan, tetapi ia tidak sekali-kali mencegah dan menyekat bangsa-bangsa yang bukan Melayu daripada mencapai kesenangan dan kejayaan dan lagi sehingga sekarang hak-hak istimewa Melayu itu masih belum menghasilkan keadaan yang setaraf antara orang Melayu dengan bukan Melayu.” (Malaya Merdeka, dipetik dari Ramlah Adam, 1993).

Semangat ini juga diakui oleh pemimpin bukan Melayu seperti yang disebut oleh T.H Tan:

“…mereka dengan penuh rela menyokong calon-calon Parti Perikatan berbangsa Cina dan India. Bukan sahaja mereka melepaskan kerusi-kerusi yang tidak syak lagi boleh menjadi milik mereka, malah mereka bekerja keras, sedaya upaya untuk calon-calon Cina dan India. Dan amat membanggakan, tidak satu pun calon Cina dan India, 17 orang kesemuanya yang hilang kerusi mereka. Saya menyanjung pemimpin – pemimpin mereka UMNO yang membuat pengorbanan ini dan memberikan sumbangan yang tidak ternilai kepada usah kemerdekaan Tanah Melayu’ (Malaya Merdeka, dipetik dari Ramlah Adam, 1993).

5. Nilai Tradisi Tetap Terpelihara Erat

Unsur-unsur tradisi yang telah wujud ratusan tahun terus dipelihara dalam perlembagaan. Unsur tadisi berperanan menstabilkan sistem politik negara dan laporan yang dibuat oleh Suruhanjaya Reid menekankan betapa pentingnya perlembagaan mengambil kira faktor-faktor sejarah, tradisi, ekonomi dan sosial yang wujud sebelum 1957 (Abdul Aziz Bari, 2001). Unsur tradisi menurut Mohd Salleh Abas (1985) meliputi:

i. Bahasa Kebangsaan.
ii. Agama Persekutuan
iii. Kedudukan istimewa orang Melayu dan Bumiputra Sabah dan Sarawak.
iv. Pemerintahan Beraja

Malah, unsur tradisi yang tersebut sentiasa dilindungi dibawah Akta Hasutan. Erti kata lain, tiada pihak boleh menjadikan membangkitkan isu sensitif di atas secara terbuka.

6. Keharmonian dan Kesejahteraan kaum

Sesungguhnya Tanah Melayu yang berdaulat ini sangat unik. Takdirnya, bumi bertuah ini telah menjadi payung kepada banyak kaum dan etnik. Walaupun perlembagaan memberi peruntukan keistimewaan kepada kedudukan orang Melayu dan bumpiutra Sabah dan Sarawak, kaum-kaum lain tetap dijaga keselamatan dan hak-hak mereka dan ini menjadi salah satu tanggungjawab Yang di-Pertuan Agong untuk melindungi mereka hak-hak mereka yang sah menurut peruntukan.

Perkara 153 jelas menyatakan kedudukan keistimewaan orang Melayu tanpa menafikan kepentingan sah kaum-kaum lain. Kepelbagaian kaum yang hidup satu bumbung penuh harmonis menjadikan Malaysia unik dan popular di mata dunia. Rasis dan chauvinis bukan musuh melayu sahaja, tetapi musuh semua kaum yang cintakan keamanan.

Secara umum, perkara-perkara yang menyentuh hubungan etnik dalam perlembagaan Malaysia boleh dirujuk dalam perlembagaan pada perkara 8, perkara 10 (4), perkara 3B, perkara 150 (6a), perkara 152 dan perkara 153.

Kesimpulan

Saya menulis ini kerana saya merasakan ‘mood’ patriotik dari kalangan bangsa semakin kendur. Tidak dinafikan drama tamil politik arahan ‘warlord’ mengundang rasa rimas jelata lalu ‘fed up’ dengan para pemimpin. Kita mesti bijak bezakan antara karenah politik kepartian, politikus dengan zat negara itu sendiri.

Saya telah berpeluang berkunjung banyak negara dan saya telah rasai perbandingannya. Saya ingin tegaskan bahawa Malaysia tetap paling unik dan terbaik. Meskipun begitu, saya perlu jujur mengakui bahwa kita boleh menjadi lebih baik. Ayuh anak bangsaku, kemerdekaan ini sangat mahal dan mesti dihargai. Cintai negara dan para Raja melayu sebagai pemerintah sebenar bukan ahli politik yang kalah menang, datang dan pergi

Kita adalah generasi yang memegang amanah menjaga kemerdekaan dan ini lebih payah dan sukar. Semoga negara bertuah ini terus dalam rahmat Allah. Amin

#SalamMerdeka
#KesejahteraandanKemakmuran


Jejak Pahlawan Sarawak: Lans Koperal (B) Sigai Anak Endawan @ Nawan

BUJANG berani ini adalah antara nama besar yang membarisi senarai penerima Pingat Gagah Berani (PGB) iaitu antara anugerah kehormat yang tertinggi di Malaysia.  Bukan sembarangan penerimanya kerana hanya yang benar-benar berwibawa dan terbukti keberanian barulah akan mendapatkannya.  Mungkin ramai yang tidak mengetahui cerita disebalik perwira anak Sarawak yang tidak didendangkan ini  namun jasa beliau kepada Negara dilupa jangan.

Sigai Anak Endawan @ Nawan merupakan antara anak Iban yang menyahut seruan berkhidmat untuk negara suatu ketika dahulu.  Dilahirkan pada tanggal 6hb Julai 1944 di Rumah Kasau, Nanga Mujan, Batang Ai, Lubuk Antu, Sarawak.  Anak sulung daripada 11 adik beradik kepada pasangan suami isteri iaitu Encik Nawan Anak Kasau dan Puan Tau Anak Ngindang.  Sekitar tahun 1949 dikatakan keluarga beliau telah berpindah ke Rumah Bunjai di Lundu, Sarawak dan disanalah beliau membesar.  Memulakan alam persekolahannya di Christ Church School, Stunggang, Lundu sehingga beliau menamatkan persekolahannya sehingga ke Darjah 6.

Seperti anak teruna Iban yang lain, Sigai bukanlah jenis yang berpeluk tubuh sahaja sebaliknya walau masih di usia remaja telah meringankan tulang membantu keluarganya mencari rezeki.   Menjadi penoreh getah, buruh malah sehingga menjadi peniaga di sempadan Indonesia/Sarawak adalah antara pekerjaan yang pernah beliau lakukan.

Walaupun sebegitu jauh di dalam diri Sigai sentiasa berkobar-kobar untuk menjadi prajurit negara lebih-lebih lagi apabila melihat sendiri kehebatan ayah saudaranya iaitu Pegawai Warran 2, Ninkan Anak Kasau.  Beliaulah yang sentiasa menjadi pemberi aspirasi kepadanya untuk menjadikan bidang ketenteraan sebagai karier tetapnya

Pada tanggal 22 Jun 1964, Sigai menyahut seruan untuk berkhidmat sebagai anggota tentera Malaysia.  Beliau telah berjaya menempatkan diri untuk menjalani latihan ketenteraan di Kem Gurkha, Sungai Petani, Kedah.  Usai tamat latihan dan lulus dengan cemerlang, beliau telah ditugaskan di Batalion 1 di Ipoh, Perak.  Empat tahun lamanya beliau di Ipoh, Perak akhirnya sekali lagi beliau dipindahkan untuk menganggotai 5 Briged di Sabah.

Walau sudah menjadi anggota tentera namun jiwa Sigai sentiasa menginginkan sesuatu yang lebih mencabar.  Makanya pada tahun 1970, beliau telah memohon untuk menyertai unit Komando.  Ternyata permohonan beliau itu mendapat perhatian pegawai atasan lantas dihantar untuk menyertai latihan asas komando sehinggalah beliau berjaya dianugerahkan dengan “beret hijau”.  Selepas itu, beliau dihantar untuk menyertai X Skuadron.

Operasi hutan yang pertama beliau sebagai anggota komando adalah ketika dihantar untuk menyertai satu operasi di Hutan Simpan Ulu Kinta, Perak dibawah ketuanya Leftenan Yap Poh Meng.  Pada ketika itu, Sigai bersama 10 lagi anggota komando telah ditugaskan untuk membantu 4th Ranger yang sedang dalam kancah pertempuran dengan gerila komunis.

Dek kerana masih lagi di dalam kancah peperangan pada masa itu, helikopter yang membawa 10 anggota komando berlepas dari Kem Tambun, Perak telah tidak dapat mendarat di kawasan perang.  Jadi kesemua anggota komando telah bertindak keluar dari helikopter pada ketinggian yang membahayakan iaitu dengan hanya menggunakan tali.  Usai berpijak di tanah Ulu Kinta itulah, Sigai dan rakan-rakan komandonya telah memulakan operasi untuk mencari gerila komunis yang telah mampu meloloskan diri.  Sigai adalah antara unit komando yang bertanggungjawab menemui pegawai ATM yang gugur sebagai bunga bangsa ketika pertempuran di Hutan Simpan Ulu Kinta iaitu Kapten Mohana Chandran.

Usai operasi Hutan Hulu Kinta, Sigai bersama-sama 10 komando yang lain telah ditugaskan ke satu operasi di Bukit Condong pula.  Dari Lasah, mereka telah berjalan kaki untuk ke Sungai Siput.  Di Sungai Siput inilah pengalaman pertama bagi Sigai berhadapan dengan musuh secara empat mata.  Mereka telah bertempur berhabis-habisan dengan musuh sehingga menyaksikan seorang anak Sarawak iaitu Trooper Rasli bin Buang telah gugur sebagai bunga bangsa pada masa itu.  Sementara rakannya iaitu Trooper Sharif bin Hadis meninggal dunia sewaktu di dalam perjalanan ke hospital akibat kecederaan yang teruk.

Kedua-dua operasi ini menyaksikan Sigai menabur baktinya di bumi Semenanjung Malaysia dan 1972 pula, Sigai sebagai anggota komando yang diarahkan untuk membantu pasukan Renjer dan Askar Melayu di Kanowit pula.  Pada masa itu, Sigai sudahpun dihantar untuk menyertai Trup 5, Yankee Skuadron di Kem Pagar Ruyong, Sibu.

Ketika pertempuran yang berlaku di Ulu Dap, Kanowit pada Mei 1972, kebijaksanaan dan keperwiraannya banyak membantu anggota keselamatan Malaysia pada masa itu.  Beliau membarisi pasukan hadapan dan pada serangan pertama menyaksikan beliau bersama seorang lagi rakannya iaitu Trooper Kandasamy telah bertembung dengan musuh komunis.  Walau hanya berdua namun berpantang mereka berundur sebaliknya gerila komunis yang lebih ramai telah ditentang biar nyawa jadi taruhan.

Kemudian pertempuran kedua yang berlangsung hanya selang dua hari dari pertempuran yang pertama menyaksikan sekali lagi, Sigai menjadi harapan pada masa itu.  Nalurinya yang sentiasa peka pada sekeliling telah banyak menjadi panduan kepada pasukannya.  Malah pertempuran kali kedua di Ulu Dap, peluru dari senjata Sigai telah berjaya membunuh dua orang anggota komunis.  Walau buat kali kedua, gerila komunis berjaya meloloskan diri namun kejayaan dan pengorbanan anggota keselamatan kita pada masa itu cukup menyerlah.

Atas jasa dan keberanian Sigai di pertempuran di Ulu Dap, Kanowit inilah akhirnya beliau dianugerahkan Pingat Gagah Berani dari Yang Dipertuan Agong Malaysia, Sultan Badlishah pada tanggal 5hb Jun 1974.  Setelah 10 tahun berkhidmat menabur bakti kepada negara Malaysia, akhirnya Lans Koperal (B) Sigai anak Endawan @ Nawan bersara dari dunia ketenteraan.  Beliau masih lagi hidup dan dikhabarkan sedang menghabiskan sisa-sisa penghidupan bersama keluarganya di Machan, Kanowit sekarang.

-HB-

#KamekSayangSarawakBah!

Rujukan:

1.  901370 Trooper Sigai Anak Nawan – Pingat Gagah Berani http://renjervalour.blogspot.my/2011/02/901370-trooper-sigai-anak-nawan-pingat.html?m=0

2. http://un2ukdia.blogspot.my/2013/12/sejarah-pingat-panglima-gagah-berani-pgb.html

3. Pertempuran Ulu Dap, Kanowit 1972 – Borneo Oracle


Kenapa Varian Baru Covid Muncul?

Malaysian experts suspect Covid-19 variants behind growing number of patients arriving dead in hospitals

Varian COVID-19 Lambda lebih berbahaya ditemui

Dunia dalam bahaya akibat varian COVID-19 Delta

Tajuk-tajuk artikel akhbar ini sudah menunjukkan an.ca.man Covid-19 kini menjadi semakin merba.ha.ya terima kasih kepada kemunculan varian-varian baru. Persoalannya, bagaimana varian-varian baru ini muncul?

Terdapat beberapa sebab mengapa varian-varian baru ini muncul. Pertama, ia mengalami tekanan untuk terus bermutasi. Apabila ia memasuki sel badan manusia, ia akan menghasilkan ribuan salinan dirinya tetapi tidak semua yang muncul sama dengan virus asal.

Perlu diingat, proses penghasilan sebegini kadang-kadang menghasilkan kesilapan atau mutasi yang berlaku secara purata sekali setiap beberapa minggu dalam rantaian jangkitan. Dan mutasi sebegini boleh saja mengubah beberapa asas kod genetik Covid-19. Dalam kebanyakan kes, tiada perubahan berlaku tetapi ia boleh mengubah ciri fizikal virus sekaligus mempengaruhi bagaimana ia mencetuskan simptom dalam diri pesakit.

Salah satu perubahan yang dapat dilihat pada virus selepas menjalani mutasi ialah pepaku protein yang digunakan untuk menjangkiti sel. Perubahan yang dialami virus menyukarkan sistem imuniti manusia daripada mengesan versi terbaru virus muncul dalam badan.

Buktinya mudah saja. Pada sembilan bulan pertama 2020, lebih 35 juta kes direkodkan. Tetapi pada suku terakhir 2020 hingga sekarang, angka kes bertambah berlipat kali ganda dan dengan varian baru seperti Lambda muncul, kes dijangka akan terus bertambah.

Kedua, tahap virus mengelak dikesan sistem imuniti manusia semakin meningkat. Ini kerana sistem imuniti manusia berusaha mengesan dan membu.n.uh virus serta hanya boleh menjangkiti beberapa orang manusia jika dapat mengelak dari dikesan sistem.

Apabila mutasi berlaku, ia membawa kepada varian yang lebih mudah berjangkit atau ia semakin licik mengelak dikesan sistem imuniti manusia. Selagi mana ia berlegar dalam komuniti, selagi itu ia tersebar dan terus bermutasi menjadi varian yang lebih mencabar sistem kesihatan dunia.

Ini dapat dilihat dalam sesetengah varian Covid-19 di mana gelombang pertamanya menye.ra.ng populasi yang mempunyai tahap imuniti yang lebih tinggi. Misalnya, varian P1 dikenalpasti di Brazil dengan 70% populasi dijangkiti. Sementara varian B.1.351 menjadi varian dominan di Afrika Selatan sebelum tersebar di banyak negara termasuk Malaysia.

Akhir sekali, varian Covid-19 yang kita kenali hari ini sudah mengalami mutasi berulang kali, sesuatu yang dianggap janggal dari segi jujukan virus. Ini kerana kebiasaannya, virus hanya mengalami mutasi beberapa kali sahaja. Ini dapat dilihat dengan jelas dalam kebanyakan kes Covid-19 yang dialami pesakit di mana sistem imuniti mereka terjejas.

Kebanyakan pesakit jatuh sakit selama seminggu atau dua minggu tetapi sesetengah pesakit terpaksa bergelut selama berbulan-bulan. Dalam tempoh itu, virus terus berevolusi sehingga ke tahap melemahkan sistem imuniti dan tak berupaya mengha.pu.skannya daripada badan.

Terdapat empat varian yang kini mencetuskan kebimbangan ramai pakar kesihatan iaitu varian Beta, Gamma, Alpha dan Delta tetapi Delta menjadi fokus utama. Ini kerana ia sudah mengalami mutasi berganda sekaligus menyaksikan ia mempunyai dua ciri yang dikongsi dengan beberapa varian Covid-19.

Menerusi jujukan L452R, varian Delta berkongsi ciri mudah berjangkit dengan varian Epsilon. Sementara menerusi dua jujukan E484Q dan E484K, ia dikesan bukan saja pada Delta tetapi juga Gamma dan Beta. Dua jujukan mutasi ini bukan sekadar mampu menjangkiti mereka yang terjejas dengan sistem imuniti tetapi dapat mengelak dari dikesan sistem imuniti manusia.

Begitupun, dunia kini boleh menghela sedikit nafas lega kerana proses vaksinasi Covid-19 rancak dijalankan. Vaksin boleh memberi manusia perlindungan daripada jangkitan Covid-19 walaupun varian baru boleh mengakibatkan vaksin kurang berkesan. Tetapi selagi mana virus masih ada dalam komuniti, ia perlu dihalang dan satu-satunya cara untuk melakukannya ialah vaksinasi.

Malangnya, usaha vaksinasi masih lagi perlahan walaupun ia sudah dipergiatkan bagi membolehkan kebanyakan negara global mencapai imuniti berkelompok. Jika ini tidak dapat ditangani dengan segera, ia membolehkan virus Covid-19 terus tersebar dan menghasilkan varian baru yang mengan.ca.m sistem kesihatan global.

RUJUKAN:

Welch, David et al. (2021). Why more contagious variants are emerging now, more than a year into the COVID-19 pandemic. The Conversation. Diambil dari https://theconversation.com/why-more-contagious-variants-are-emerging-now-more-than-a-year-into-the-covid-19-pandemic-155302

Mas, Kimberly. (2021). Why so many Covid-19 variants are showing up now. Vox. Diambil dari https://www.vox.com/22537118/covid-19-variants-alpha-beta-delta-gamma


Jom Kenali Bahasa Melayu Melaka

Malaysia ataupun nama rasminya, “Persekutuan Malaysia” adalah sebuah negara khatulistiwa yang terletak di Asia Tenggara. Negara berpenduduk lebih 32 juta orang serta seluas 330 803 km2 ini bersempadan dengan Thailand, Singapura, Vietnam, Indonesia, Brunei dan Filipina.

Antara negeri yang terdapat di Malaysia adalah Melaka. Negeri yang menghadap Selat Melaka itu bersempadan dengan Negeri Sembilan dan Johor. Negeri seluas 1,664 km² ini mempunyai penduduk lebih 800 ribu orang.

Sebagai mana negeri lain, Melaka juga mempunyai variasi Bahasa Melayunya yang tersendiri. Untuk kali ini, kami hendak memperkenalkan kepada anda tentang variasi Bahasa Melayu yang bernama “Loghat Melaka”.

SEMANGAT RUMAH

Antara perkataan yang terdapat dalam Loghat Melaka adalah “semangat rumah”. Perkataan tersebut membawa maksud “upacara yang dilakukan oleh tuan rumah sebelum menduduki rumah yang baru siap dibina”.

Contoh ayat dalam Loghat Melaka bagi perkataan tersebut adalah “Kau nak masok rumah baru tu, dah buat semangat rumah ke belom?”.

Jika diterjemahkan kepada Loghat Johor-Riau yakni Bahasa Melayu Piawai, ayat tersebut berbunyi “Engkau hendak tinggal di rumah baru itu, sudah buat seri rumahkah atau belum?”.

BERANGGAU

Antara perkataan yang terdapat dalam Loghat Melaka adalah “beranggau”. Perkataan tersebut membawa maksud “kerja-kerja persiapan yang dilakukan kira-kira tiga atau empat hari sebelum majlis perkahwinan dilangsungkan”.

Contoh ayat dalam Loghat Melaka bagi perkataan tersebut adalah “Kau dok rumah, mak nak pegi beranggau rumah Mak Itam.”.

Jika diterjemahkan kepada Loghat Johor-Riau yakni Bahasa Melayu Piawai, ayat tersebut berbunyi “Engkau duduk di rumah, emak hendak pergi beranggau di rumah Emak Hitam.”.

MAJELES GANTONG-GANTONG

Antara perkataan yang terdapat dalam Loghat Melaka adalah “Majeles Gantong-gantong”. Perkataan tersebut membawa maksud “persiapan di dalam rumah sebelum hari perkahwinan oleh keluarga terdekat pengantin”.

Contoh ayat dalam Loghat Melaka bagi perkataan tersebut adalah “Rumah aku petang ni majeles gantong-gantong datang le!”.

Jika diterjemahkan kepada Loghat Johor-Riau yakni Bahasa Melayu Piawai, ayat tersebut berbunyi “Petang ini, rumah saya ada majlis gantung-gantung. Hadirlah!”.

BESENAOK

Antara perkataan yang terdapat dalam Loghat Melaka adalah “besenaok”. Perkataan tersebut membawa maksud “berkenaan tempat yang dipenuhi dengan orang atau haiwan dengan pelbagai ragam”.

Contoh ayat dalam Loghat Melaka bagi perkataan tersebut adalah “Bile raye, rumah ni besenaok dengan cucu-cicet mak”.

Jika diterjemahkan kepada Loghat Johor-Riau yakni Bahasa Melayu Piawai, ayat tersebut berbunyi “Apabila Aidilfitri, rumah ini ramai dengan cucu-cicit emak”.

BERINAI CURI

Antara perkataan yang terdapat dalam Loghat Melaka adalah “berinai curi”. Perkataan tersebut membawa maksud “pengantin lelaki yang lengkap berbaju Melayu datang ke rumah pengantin perempuan tanpa diberi tahu bersama pak andam atau pengapit sebelum bernikah dan biasanya selepas Asar”.

Contoh ayat dalam Loghat Melaka bagi perkataan tersebut adalah “Semalam aku pegi rumah penganten perempuan berinai curi.”

Jika diterjemahkan kepada Loghat Johor-Riau yakni Bahasa Melayu Piawai, ayat tersebut berbunyi “Semalam, saya pergi ke rumah pengantin perempuan untuk berinai curi.”.

BEDERAK

Antara perkataan yang terdapat dalam Loghat Melaka adalah “bederak”. Perkataan tersebut membawa maksud “berkenaan kain yang koyak besar atau rabak”.

Contoh ayat dalam Loghat Melaka bagi perkataan tersebut adalah “Kaen pelekat ni baru lagi mak kasi, dah bederak kau pakai.”

Jika diterjemahkan kepada Loghat Johor-Riau yakni Bahasa Melayu Piawai, ayat tersebut berbunyi “Kain pelikat ini baru sahaja emak berikan, engkau sudah mengoyakkannya.”.

MENCEME

Antara perkataan yang terdapat dalam Loghat Melaka adalah “menceme”. Perkataan tersebut membawa maksud “berbaik-baik dengan orang perempuan dengan niat jahat.”

Contoh ayat dalam Loghat Melaka bagi perkataan tersebut adalah “Die asek pegi rumah jande tu aje, tak laen nak menceme le tu.”

Jika diterjemahkan kepada Loghat Johor-Riau yakni Bahasa Melayu Piawai, ayat tersebut berbunyi “Beliau selalu sahaja pergi ke rumah janda itu, tidak lain tidak bukan berniat jahatlah itu”.

NAEK BUAI

Antara perkataan yang terdapat dalam Loghat Melaka adalah “naek buai”. Perkataan tersebut membawa maksud “suatu upacara yang dilakukan sebelum bayi menggunakan buaian buat kali yang pertama.”.

Contoh ayat dalam Loghat Melaka bagi perkataan tersebut adalah “Kau kena panggel bidan yang pandai naek buai dulu baru anak kau ni boleh naek buaian.”

Jika diterjemahkan kepada Loghat Johor-Riau yakni Bahasa Melayu Piawai, ayat tersebut berbunyi “Anda wajib memanggil bidan yang mahir melaksanakan upacara Naik Buai dahulu. Baru anak anda ini boleh menggunakan buaian”.

LANGKAT

Antara perkataan yang terdapat dalam Loghat Melaka adalah “langkat”. Perkataan tersebut membawa maksud “hari keempat dari hari ini”.

Contoh ayat dalam Loghat Melaka bagi perkataan tersebut adalah “Esok, luse, tulat, langkat, aku tak noreh sebab nak pegi panggel rumah sedare kat Joho.”

Jika diterjemahkan kepada Loghat Johor-Riau yakni Bahasa Melayu Piawai, ayat tersebut berbunyi “Pada hari esok, lusa, tulat dan langkat, saya tidak pergi menoreh sebab hendak pergi menjemput saudaea di Johor.”.

BUAT PEMELAU

Antara perkataan yang terdapat dalam Loghat Melaka adalah “buat pemelau”. Perkataan tersebut membawa maksud “melawak yang tidak kena pada tempatnya”.

Contoh ayat dalam Loghat Melaka bagi perkataan tersebut adalah “Dengan pak sedare kau tu jangan buat pemelau, nanti die naek angen baru tau.”

Jika diterjemahkan kepada Loghat Johor-Riau yakni Bahasa Melayu Piawai, ayat tersebut berbunyi “Jangan nak melawak sembarangan dengan bapa saudara anda itu, nanti beliau marah baru tahu.”

AKHIR KATA

Kesimpulannya, itu adalah contoh perkataan dan penggunaannya dalam Loghat Melaka. Kepada orang Melaka, perkataan apa lagi yang kami lupa dan apakah penggunaanya? Kepada orang luar Melaka, adakah anda dapat memahami loghat ini jika tiada bantuan terjemahan? Harap berikan maklum balas anda kepada kami di dalam ruangan di bawah

RUJUKAN:

Department of Statistics, Malaysia. Dicapai pada 22hb Jun 2020 dari https://www.dosm.gov.my/v1/index.php?r=column/cthemeByCat&cat=155&bul_id=a1d1UTFZazd5ajJiRWFHNDduOXFFQT09&menu_id=L0pheU43NWJwRWVSZklWdzQ4TlhUUT09

Malaysia Map. Dicapai pada 22hb Jun 2020 dari https://www.google.com/url?sa=i&source=web&cd=&ved=2ahUKEwiPsMTooMTpAhVGwTgGHbDOD_gQ3YkBegQIARAE&url=https%3A%2F%2Fwww.mapsofworld.com%2Fmalaysia%2F&psig=AOvVaw1b797uBl2BW_rr9f96Mj12&ust=1590126457776070

Jabatan Perangkaan Malaysia. Halaman  27. Dicapai pada 22hb Jun 2020.

Dewan Bahasa dan Pustaka: Glosari Dielek Melaka. Dicapai pada 22hb Jun 2020 dari http://prpm.dbp.gov.my/Cari1?keyword=au&d=169476

Dewan Bahasa Dan Pustaka. Dicapai pada 22hb Jun 2020 dari http://prpm.dbp.gov.my/Cari1?keyword=johor+riau&d=175768&


Primat: Cerita Si Monyet Dan Keluarganya

Primat adalah nama bagi mamalia berbulu, mempunyai tangan pelbagai fungsi, dan berkaki dua yang dikategorikan dalam keluarga besar Primate. Primat berkembang sekitar 85 – 55 juta tahun lalu, bermula dari mamalia darat yang kecil, beradaptasi dan hidup bergantung terhadap pohon-pohon tropika.

Adaptasi ini mengembangkan ciri-ciri primat ini di mana wujudnya ciri otak yang besar, penglihatan jelas, penglihatan berwarna, dan tangan yang pelbagai fungsi. Primat juga adalah haiwan yang paling bersosial dari haiwan lain di mana ia membentuk kumpulan sosial yang biasanya terdiri dari alpha-male (ketua) dan beberapa individu betina lain sebagai cara untuk penerusan hidup sesama spesis.

Purata saiz tubuh primat bergantung kepada spesis primat tersebut. Bermula dari Madame Berthe’s mouse lemur yang mempunyai berat 30g kepada Eastern gorilla dengan berat sebanyak 200kg dan ke atas. Terdapat sekitar 448 spesis dalam keluarga primat ini dan penemuan spesis primat baru masih diteruskan: sebanyak 25 spesis dicatatkan pada 2000-an dan 11 spesis ditemui sejak 2010.

Primat berpecah kepada 4 kumpulan iaitu Strepsirhini (kumpulan
Lemur dan Tarsier yang tinggal di Madagascar), mawas (termasuk manusia), Monyet
Dunia Baru (New World Primates), dan Monyet Dunia Lama (Old World Primates).

Strepsirhini adalah salah satu kumpulan dari keluarga Primate,
terdiri daripada spesis lemur dari Madagascar, galagos dari Africa, dan loris dari
India dan Asia Tenggara. Kumpulan ini berevolusi dari kumpulan primat yang
telah pupus iaitu Adapiforms, berkembang pada fasa Eocene di mana kumpulan
Strepsirhini bermigrasi di Eropah, Amerika Utara, dan Asia. Strepsirhini
dikatakan monyet ‘primitif’ kerana melalui kajian bidang taxanomi (pengkelasan
haiwan), ia mengembang hingga melahirkan kumpulan monyet dan mawas.

Mawas atau Hominoidea adalah cabang dari kumpulan Monyet Dunia Lama yang tinggal di Afrika dan Asia Tenggara. Mawas dikelaskan keluar dari kumpulan Monyet Dunia Lama kerana kumpulan ini mempunyai bertubuh besar dan mempunyai kelebihan dalam kelincahan dan fleksibiliti memanjat pokok beranting.

Ada dua keluarga kecil dari Hominoidea iaitu: Hylobatidae, keluarga gibbon dan siamang yang bertubuh kecil dan ringan serta mempunyai kumpulan sosial yang kecil. Dan keluarga kedua adalah Hominidae, keluarga gorilla, orang utan, chimpanzee, dan manusia. Manusia dalam bidang taxanomi adalah sebahagian dari kumpulan mawas tapi berasingan membentuk spesis baharu seperti primat lain.

Monyet Dunia Baru atau nama saintifiknya menurut kajian taxanomy
, Platyrrhini adalah monyet yang tinggal di Amerika Tengah dan Selatan. Maksud
nama Platyrrhini adalah hidung yang leper dan lubang hidung terletak
bersebelahan. Ada lima keluarga termasuk dalam kumpulan ini: Callitrichidae,
Cebidae, Aotidae, Pitheciidae, dan Atelidae.

Monyet Dunia Lama atau kumpulan Catarrhini adalah monyet yang tinggal di Afrika dan Asia. Mereka berhidung mancung dan lubang hidungnya berhadapan berbeza dengan Monyet Dunia Baru. Kumpulan primat ini adalah yang terbesar dengan rekod penemuan sebanyak 138 spesis.

Yang kita panggil babun dan monyet inilah termasuk dalam kumpulan Catarrhini ini. Namun monyet yang kita sentiasa lihat mereka melintas di jalan raya dipanggil sebagai macaques (sebut ma-qaq). Nama ini biasanya ahli zoologi panggilkan monyet tersebut.

Apa yang membezakan Monyet Dunia Baru dan Lama ini adalah,
selain mempunyai kawasan habitat yang berbeza, ekor adalah sebahagian tubuh
yang mampu membezakannya. Monyet Dunia Lama mempunyai Ekor Prehensile
(prehensile tails) iaitu ekor yang berfungsi sebagai ‘tangan’ tambahan seperti
menarik ranting namun fungsi ekor ini tiada dalam kumpulan Monyet Dunia Baru.

Mengikut sejarah perkembangan monyet, sekitar 55 juta tahun
dahulu, moyang monyet berkembang dan berpecah kepada 2 kumpulan monyet di benua
gabungan Afrika dan Amerika Selatan ini. 50 juta tahun kemudian, benua ini
berpecah dua dan sekaligus monyet Platyrrhini dan Catarrhini menetap di habitat
mereka tinggal sehingga kini.

Mengapa nama Dunia Baru dan Lama diambil? Dan dari mana asalnya
nama ini? Jawapannya mudah saja. Di Zaman Penjelajahan oleh negara Eropah,
benua Amerika digelar sebagai New World yang begitu asing bagi mereka. Maka
para ahli biologi terutamanya biogeografi bersepakat untuk mengambil nama ini
sebagai nama umum kepada monyet di Amerika Selatan dan menggelar monyet di
Afrika dan Asia sebagai Monyet Dunia Lama.

Kini, International Union for Conservation of Nature (IUCN),
organisasi antarabangsa yang mengurus konservasi alam dan penggunaan sumber
alam menyenaraikan lebih dari 3 spesis primate sebagai spesis diancam kritikal
(critically endangered) atau terdedah (vulnerable). Sekitar 60% spesis primat diancam
kepupusan, termasuk 87% spesis di Madagascar, 73% di Asia, 37% di Africa, dan
36% di Amerika Tengah dan Selatan. Tambahan lagi, populasi primat semakin
berkurang sebanyak 75%.

Ancaman terbesar yang menyumbang kepada pengurangan spesis dan
populasi primat adalah pemusnahan hutan tropika. Selain pemusnahan hutan
tropika, pemburuan primat besar-besaran untuk dijadikan sebagai haiwan
peliharaan, ubat-ubatan, dan makanan juga menyumbang kepada pengurangan
populasi primat ini. Di Indonesia, kawasan hutan rendah telah ‘dibersihan’
untuk meningkatkan pengeluaran minyak sawit dan analisis dari satelit
mengesahkan bahawa dari 1998 hingga 1999 seramai 1,000 ekor orang utan Sumatra
telah mati.

Di Madagascar, negara yang menjadi rumah kepada 5 spesis endemik
(spesis yang hanya wujud di habitat tertentu) primate mengalami kepupusan
besar-besaran di mana sejak penempatan manusia bermula 1,500 tahun lalu, 15
spesis primat telah pupus akibat pemburuan dan pemusnahan habitat. Antara
primat tersebut adalah Archaeoindris, spesis lemur yang lebih besar dari
gorilla.

Di Asia, pemburuan primat dilakukan untuk menjadikannya sebagai
makanan dan menghasilkan ubat-ubatan dari organ primat. Kebanyakan pengamal
ajaran agama membenarkan pemakanan daging primat walaupun agama seperti
Buddhism, Kristian, dan Islam melarang pemakanan tersebut. Pemburuan primat
semakin rancak seiring permintaan tinggi terhadap perdagangan haiwan belaan dan
ubat-ubatan. Rhesus Macaque menjadi mangsa kepada pemburuan ini sehingga harus
dilindungi selepas pemburuan besar-besaran pada 1960-an.

Manakala di Amerika Tengah dan Selatan, pemburuan dan pemetaan
hutan (forest fragmentation) menjadi sebab utama terhadap penerusan hidup
primat. Hutan di Amerika Tengah dibahagikan sehingga keluasan hutan tropika
mengecil dan membenarkan aktiviti pertanian serta pembangunan tempat tinggal.
Pada saat ini, populasi primat masih diancam hebat oleh aktiviti manusia yang
pentingkan kemajuan tamadun. Namun di sebalik ancaman ini, masih ada insan
berhati mulia yang sanggup memulihara primat-primat ini agar spesis mereka
masih dapat diteruskan hidup beradaptasi di tahun-tahun mendatang.

RUJUKAN:

Cartmill, M. (2010). “Primate Classification and
Diversity”. In Platt, M.; Ghazanfar, A (eds.). Primate Neuroethology.
Oxford University Press.

Estrada, Alejandro; Garber, Paul A.; Rylands, Anthony B.; Roos,
Christian; Fernandez-Duque, Eduardo; Fiore, Anthony Di; Nekaris, K. Anne-Isola;
Nijman, Vincent; Heymann, Eckhard W. (2017-01-01). “Impending extinction
crisis of the world’s primates: Why primates matter”. Science Advances. 3
(1)

Groves, C.P. (2005). Wilson, D.E.; Reeder, D.M. (eds.). Mammal
Species of the World: A Taxonomic and Geographic Reference (3rd ed.).
Baltimore: Johns Hopkins University Press. pp. 111–184.

Hartwig, W. (2011). “Chapter 3: Primate evolution”. In
Campbell, C. J.; Fuentes, A.; MacKinnon,

K. C.; Bearder, S. K.; Stumpf, R. M (eds.). Primates in
Perspective (2nd ed.). Oxford University Press.

McKenna, M. C. & Bell, S. K. (1997). Classification of
Mammals Above the Species Level. New York: Columbia University Press. p. 329.


Amber Heard Dah Kalah… Habis Apa Kena Mengena Dengan Kita?

Tengok golongan pelampau kepanasan sebab Amber Heard kalah boleh kata puas hati juga. Bukan main mereka menuduh Johnny Depp macam-macam. Siap tolak habis definisi “toxic feminity” kononnya dicipta para lelaki dengan sengaja untuk menjatuhkan mangsa dalam kalangan wanita. Hakikatnya, “toxic masculinity” juga adalah definisi ciptaan lelaki iaitu Shepherd Bliss untuk bercerita tentang perangai bapanya (Harrington, 2020). Tetapi soalnya, Amber Heard sudah tewas… jadi apa patut kita buat sekarang? Patut gelabah ya?

Apa kena mengena dengan kita?

Sebenarnya banyak.

Propaganda Yang Tidak Disahut

Dunia Barat sekarang sudah menjadi medan pengukuh hubungan dalam kalangan wanita. Jalinan ukhwah ini turut disokong para lelaki yang berbudi jantina (jenis tidak melampaui batasan). Jalinan ini sudah lama tercetus tetapi mencanak habis dengan kes Harvey Weinstein. Bukan main jutaan wanita turun ke jalan untuk bersuara dalam Gerakan #MeToo (Chuck, 2017). Suara ini bertambah api selepas mendapat suara ramai seperti Angelina Jolie, Gwyneth Paltrow dan Jennifer Lawrence. Api ini menyambar dan menjilat habis karier beberapa individu yang melampaui batasan.

Arus ini telah menghanyutkan Johnny Depp, yang kehilangan kontrak bersama banyak filem. Paling menyayatkan, beliau tidak boleh menyambung karier sebagai Gellert Grindelwald yang diserahkan kepada Mads Mikkelsen. Ironinya, Fantastic Beast: The Secrets of Dumbledore lebur di pawagam sepanjang tempoh perbicaraan Depp-Amber Heard. Namun sedar atau tidak, perbicaraan bukan main enam minggu – tetapi tiada seorang pun dalam semangat #MeToo menyokong Amber. Padahal tuduhan bukan main dahsyat:

Banyak lagi boleh dibicarakan. Betul, benda hanya memberi impak kepada mereka berdua. Marhaen di seantero dunia walau bagaimanapun terkesan secara tidak langsung.

Perilaku Narsisistik Dan Bahaya Keganasan

Golongan wanita di Barat terutamanya sekarang sedang risau jika keputusan mahkamah ini ditunggang macam keldai. Umumnya, Amber Heard didapati memfitnah Johnny Depp. Tetapi difahamnya pula adalah “lelaki yang ganas boleh menutup mulut mangsa keganasan (wanita) dengan ugutan saman” (Limbong, 2022).

Situasinya senang: “kau bongkarkan; aku saman kau.” Bukan senang untuk buktikan keganasan rumah tangga. Antara alasan yang biasa digunakan adalah – “eh, dia tampar diri dia.” Walaupun sifat hujah ini sekadar teori, kena bayangkan juga implikasinya.

Tetapi apakah ini salah Depp? Tidak sama sekali. Hal yang berlaku sebenarnya sangat relatable (boleh dikaitkan) dengan rakyat marhaen tidak kira mana-mana negara mahupun jantina. Kedua-dua mereka (Depp dan Amber Heard) didakwa menunjukkan sifat narsisistik. Kalau ada yang tidak faham, narsisistik adalah masalah mental yang seseorang merasa dirinya sangat penting, perlu perhatian dan kurang empati terhadap orang sekeliling.

Pihak Depp dari awal lagi membawa bukti rakaman suara yang membuktikan Depp dipukul dengan periuk (Ashford, 2020). Kemudian pihak Amber mengemukakan bukti kiriman mesej daripada Depp yang menggelar orang perempuan “murahan” dan “gemuk dan hodoh” (Davies, 2020).

Masih tidak nampak apa kena mengena dengan kita?

Punca di sini bukannya perjuangan feminisme. Tetapi sifat pelampau macam si mulut murai ini (dan Amber Heard). Jiwa gila mereka menebal dalam kalangan ramai orang, tidak kira jantina… yang selamba badak main falasi dan mengulit simpati. Jadi pada dasarnya, kemenangan Depp memang amat bermakna untuk semua orang. Beliau dituduh mengkasari Amber. Beliau saman fitnah terhadap Amber. Beliau terbukti difitnah. Jadi betulkah beliau mengkasari Amber? Ini semua perspektif untuk semua buat kesimpulan sendiri.

Pada zaman ini, kata-kata mulut boleh ditarik balik dengan permohonan maaf. Namun kenyataan bertulis adalah selamanya. Punca di sini bukannya perjuangan feminisme… mahupun sifat masyarakat yang anti-lelaki atau anti-wanita. Punca di sini adalah masalah itu sendiri. Keganasan rumah tangga tidak boleh dinormalisasikan. Dan kejadiannya jangan kita play down macam “eh, kau lelaki. Takkan nak kecoh lebih kalau kena pukul sikit?”

RUJUKAN:

Chuck, E. (2017, Oktober 16). #MeToo: Alyssa Milano promotes hashtag that becomes anti-harassment rallying cry. NBC News.

Harrington, C. (2020, Julai 17). What Is Toxic Masculinity and Why Does It Matter? Men and Masculinities.

Rosner, E., & Farberov, S. (2022, Mei 17). Johnny Depp’s lawyer grills Amber Heard on ‘bottle’ sex assault, her love notes. The New York Post.


Tivi – Satira Kejutan Budaya

SN Shahnon Ahmad tidak perlu diperkenalkan lagi kepada khalayak. Pemergiannya pada tahun 2017 sangat dikenang. Karya yang ditulis oleh beliau antaranya ialah Ranjau Sepanjang Jalan, Srengenge, Sampah, Tivi, dan banyak lagi. Penulisan beliau juga agak bersifat sarkastik terutamanya di dalam novel Tivi ini.

Di dalam novel Tivi ini, pembaca boleh melihat pada permulaan cerita keluarga Mat Isa adalah sebuah keluarga biasa. Yang mengamalkan ciri-ciri orang kampung seperti menebas rumput, menjaga kerbau, menanam tanaman, dan lain-lain aktiviti. Sehinggalah Chah bekerja ke Sungai Petani di kilang skru. Melalui bahasa satira yang digunakan dalam novel ini, pembaca sudah pasti boleh ‘menangkap’ ayat-ayat satira seperti ‘sembahyang boleh dibuat di mana-mana saja.’ dan lain-lain. Kisah ‘haruan makan anak’ ini dikatakan menjadi input di dalam cerita ini meskipun ia sedikit erotik.

Chah yang bekerja di kilang skru membelikan TV untuk keluarga Mat Isa. Chah yang telah bekerja di kilang skru juga telah banyak berubah melalui segi pemakaiannya yang ketat sehingga membuatkan nafsu Mat Isa membuak-buak. Chah juga membawa pulang pakaian yang ketat dan diberikan kepada Jeha, ibunya dan juga Hasanah. Dari sini kita dapat lihat, Chah membawa pulang budaya sosial ke dalam keluarganya. Bagi Chah, itu perkara biasa dan minda orang kampung adalah jumud kerana tidak dapat menerima perubahan yang baru itu.

Soalnya, adakah budaya sosial yang dianggap biasa oleh Chah itu sebenarnya merupakan malapetaka buat keluarga Mat Isa? Pada awalnya, keluarga Mat Isa dikatakan mengamalkan ajaran agama dengan baik. Adakah mereka mangsa akibat perbuatan Chah? Chah membawa pulang TV yang mempunyai pengaruh yang kuat kepada seluruh keluarganya. Kehadiran TV mengubah cara hidup seluruh keluarga Mat Isa. Kejutan budaya berlaku pada seluruh ahli keluarga ini.

Mat Isa juga sering membayangkan anaknya di dalam fikirannya dalam bentuk yang ‘bukan-bukan’. Betapa besarnya pengaruh TV sehinggakan Mat Isa juga ‘menginginkan’ anaknya. SN Shahnon Ahmad bijak membawa satira sinis sehinggakan pembaca akan tersengih sendiri melihat gelagat Mat Isa.

Mesej satira Islam juga ditonjolkan di dalam novel ini. Lihat sajalah Mat Isa dan Hassan yang tidak pergi solat jumaat semata-mata untuk menyambut kedatangan TV yang dikatakan sebagai tetamu istimewa. Antara naratif satira yang digunakan ‘Masjid boleh tunggu. Minggu depan pun, penghulu segala hari itu akan datang juga.’ Memang benar, setiap minggu jumaat akan datang. Tetapi, adakah sempat kita berjumpa dengan hari jumaat setiap minggu? Juga, boleh dilihat ketika Mat Isa sanggup menggunakan sejadah bergambar Kaabah sebagai lapik untuk meletakkan TV diatasnya.

Setelah TV diletakkan di dalam rumah, keluarga Mat Isa berubah sama sekali. Jarang sekali keluarga mereka bermasyarakat sehinggakan mereka menangguh setiap kerja harian mereka. Rumput menjadi panjang, ikan tidak dijala, kerbau dibiarkan sehingga masuk ke kampung orang dan disiram cuka. Mata mereka sekeluarga tidak ralit daripada menonton TV sehingga mereka lupa untuk buang air besar dan kecil.

Perubahan ini juga dilihat oleh orang kampung sendiri. Orang kampung juga menyangka Mat Isa sakit padahal Mat Isa tidak sanggup meninggalkan TV di rumahnya.

Semakin lama, semakin teruk Mat Isa. Pandangan Mat Isa juga berubah sama sekali. Setiap kali Chah berada di rumah, pandangan Mat Isa tidak beralih terhadap Chah dan juga Hasanah. Mat Isa berperang dengan perasaannya. Jeha terpaksa melayan karenah Mat Isa dengan keadaan luar biasa akibat terpengaruh dengan TV. Apa yang ditonton oleh Mat Isa, itulah yang akan dibuat olehnya.

Chah juga membawa pulang Jefri ke rumahnya. Tanpa segan silu, mereka bercium di hadapan keluarga Mat Isa. Mat Isa yang tidak tahu apa-apa menganggap budaya yang dibawa oleh Chah itu adalah perkara yang biasa di bandar. Sehinggakan Chah tidur sebilik bersama-sama Jefri pun, Mat Isa tidak berbuat apa-apa sebagai seorang ketua keluarga dek kerana ketandusan ilmu agama. Perkara ini jelas ditekankan bahawa sebagai seorang ketua keluarga, perlu menjadi seorang yang berilmu supaya tidak mudah terpengaruh dengan anasir-anasir yang luar.

Tontonan mereka sekeluarga juga dipaparkan dengan babak ciuman yang dijadikan tontonan seisi keluarga. Sehinggalah Chah membawa pulang pita video yang memaparkan aksi lucah ‘luar biasa’ yang membuatkan seluruh keluarga Mat Isa terdiam. Mat Isa yang tidak dapat mengawal diri telah menyetubuhi anaknya Chah. Kemudian, apabila Chah sudah pulang ke Sungai Petani, giliran Hasanah pula menjadi mangsa Mat Isa. Akibatnya, seluruh keluarga Mat Isa dipanah petir termasuklah Hasanah, Jeha dan juga Hassan yang cuba mempertahankan TV daripada dipanah petir. Chah pula selamat kerana dia sememangnya sudah pun ‘rosak’.

Setiap gaya bahasa dan garapan yang digunakan di dalam novel ini sangat bijak. Pengaruh yang dibawa oleh Chah melalui TV perlahan-lahan mengikis perikemanusiaan Mat Isa dan keluarganya. TV menjadi racun kepada seluruh ahli keluarga Chah. Kehidupan dan minda mereka sekeluarga rosak sama sekali. Boleh dikatakan seluruh ahli keluarga ini telah terkena kejutan budaya. Sewajarnya TV itu tidak perlu dipersalahkan sama sekali kerana yang mengawal setiap punat TV itu ialah manusia sendiri.

Pengaruh media sosial pada masa kini juga tidak boleh dikawal sama sekali. Realitinya, batas-batas agama dipandang enteng sehinggakan perkara sumbang mahram ini berleluasa. Ketipisan nilai-nilai agama sewajarnya dibendung supaya ia tidak mencemar seisi keluarga. Untuk merasai sendiri satira SN Shahnon Ahmad ini, penulis menggalakkan pembaca membaca sendiri novel ini kerana nilai-nilai yang dibentangkan oleh SN Shahnon Ahmad tersangat mencabar minda.


Transcendence (2014): Ada Apa Di Sebalik Penciptaan AI

“Ketunggalan (singularity) adalah zaman kecerdasan (intelligence) akan meningkat menjadi non-biologi dan ber-trillion kali lebih berkuasa berbanding hari ini. Ini adalah permulaan tamadun baru yang membolehkan kita menjangkau (transcend) batas biologi kita sendiri dan meluaskan lagi tahap kreativiti kita.” – Ray Kurzweil

Aku tonton filem ‘Transcendence (2014)’ selepas perhati topik berkenaan ‘artificial intelligence’ agak rancak jugak dibualkan.

Dr. Will Caster kena tembak dengan peluru pollonium dan sistem tubuhnya terdedah dengan radiasi nuklear. Isteri dia Evelyn Caster cadang nak naikkan kesederan Dr. Will ke internet supaya Will terus hidup walaupun jasadnya telah pergi.

Akhirnya? Dia berjaya. Tapi bila kau tonton filem ini, kau tentu tak pasti sama ada itu benar-benar Dr. Will ataupun PINN (entiti komputer kuantum) yang telah bergabung dengan kesedaran Dr. Will.

Entiti baru ini sangat menakjubkan. Ia mampu menyembuhkan manusia yang buta dalam masa yang singkat. Mahu menghasilkan penjanaan semula (regeneration) manusia. Manusia telah mencapai keabadian.

Entiti ini juga mampu menghidupkan semula flora-flora yang mati akibat pencemaran.

Tapi ini sebenarnya juga apa yang Dr. Will cuba nak capai dalam kajiannya. Dia mahu mencipta entiti yang mempunyai tahap kecerdasan yang malampaui manusia terbaik yang pernah lahir.

Isterinya sendiri pun mahukan dunia di mana bukan saja manusia dapat menjumpai penawar bagi segala penyakit, tetapi juga mahu menyembuhkan Bumi.

Sementara saintis lain menamakan pencapai itu sebagai ‘Ketunggalan (singularity)’. Dr. Will menamakannya ‘Transcendence (menjangkaui pemikiran)’. Dr. Will kata, “Bayangkan entiti yang mempunyai kesemua emosi manusia. Kuasa analitik-nya lebih hebat berbanding setiap kecerdasan manusia sepanjang sejarah.”

Kalau kita tengok filem ini, tentu kita akan familiar dengan falsafah minda (philosophy of mind). Aku tak nak sembang sangat sebab dah familiar sejak Plato hingga ke Parmenides, Descartes hingga ke Spinoza.

Aku cuma nak cakap pasal Ketunggalan (Singularity). Pada pendapat aku, filem ini lebih tepat dengan idea ini.

Ray Kurzweil adalah antara orang yang popularkan idea Ketunggalan (singularity) ini. Vernor Vinge juga popularkan idea ini. Vinge kata, “Dalam tempoh 30 tahun, kita akan ada teknologi untuk mencipta kecerdesan super-manusia (superhuman) selepas kematian zaman manusia.”

Kurzweil kata, Ketunggalan (singularity) adalah cara untuk hentikan segala jenis penyakit, mengentikan penuaan dan akhirnya cara untuk hentikan kematian. Akhirnya, manusia mencapai keabadian.

Kurzweil anggap kisah-kisah sains fiksyen sebagai ramalan dan kebarangkalian teknologi masa depan. Dan dia anggap Ketunggalan (singularity) sebagai sebuah kemungkinan.

Nak beritahu idea Ketunggalan dan idea manusia menjadi sebuah program bukanlah idea yang dimainkan oleh penulis-penulis sains fiksyen saja.

Malah, saintis-saintis komputer dan futuris terkemuka melihat kehadapan idea ini akan menjadi realistik di masa hadapan.

Kemudian, Ketunggalan dimulakan dengan penciptaan ‘Artificial Super-Intelligence’. ini kau bayangkan macam ini jelah. Apabila kemampuan komputer meningkat, manusia akan mampu mencipta sebuah mesin yang lebih cerdas (intelligent) berbanding manusia.

Kemudian, ‘superhuman intelligence’ ini pula akan membina dan mereka mesin yang lebih hebat daripada dirinya sendiri. Dan benda ini akan berterusan.

Inilah yang dipanggil oleh I. J. Good sebagai ‘intelligence explosion’. Kemudiannya, tercapailah ‘singularity’.

Dalam filem ini, ada audien tanya Dr. Will, “Adakah kamu mahu mencipta Tuhan?”

Dr. Will jawab, “Bukankah itu yang manusia buat selama ini?”

Idea ini seolah mahu menggambarkan manusia mahu mencapai sebuah kesempurnaan. Kalau kita tengok filem ini, Dr. Will yang dah jadi mesin, bukan saja mempunyai tahap kecerdasan yang tinggi malah, emosi untuk memahami Evelyn juga boleh tahan.

Dengan memahami bio-kimia dalam tubuh, Dr. Will boleh memahami apa yang sedang dihadapi oleh Evelyn. Tapi satu benda saja yang mesin ini tak boleh nak capai.

Seperti yang Dr. Max Waters kata, “Emosi manusia mempunuai konflik yang tak logik. Mampu mencinta seseorang, tapi masih benci sesetengah perbuatan yang manusia itu buat.”

Yup, mesin tak boleh terima kekurangan. Bila ada kekurangan, mesin akan perbaiki. Bila ada kesilapan, mesin akan perbaiki sehingga tiada lagi kesilapan.

Manusia silap dalam memahami maksud kesempurnaan manusia dengan membuang ‘kemanusiaan’ untuk mencapai kesempurnaan.

Pada pendapat aku, manusia yang ada kelamahan dan bersifat tak logik adalah manusia yang sempurna. Manusia-mesin seperti Dr. Will bukan manusia yang sempurna kerana ia tidak mempunyai esensi manusia.

Esensi manusia adalah mempunyai kelemahan. Apabila diabuang esensi itu, hilanglah kemanusiaannya.

Manusia menjadi lebih baik dengan adanya kelemahan dan kesilapan. Manusia mampu menjadi tunduk dan bersyukur dengan adanya kelemahan. Manusia mampu menjadi sayang dengan adanya konflik emosi.

Mesin tak dapat proses benda-benda macam ini. Tapi itulah, mesin ini dapat menjadikan hidup kita lebih baik.

Persoalan yang boleh kita fikirkan mungkin adakah zaman ketunggalan (singularity) ini memberikan ancaman kepada manusia?